description: Eesti, Läti ja Leedu meeskondi ühendav liiga Credit 24 võrkpalliliiga saab nädalavahetusel avapaugu. Postimees vahendab otsepildis laupäeval kell 17 algavat Tallinna Selveri ja Järvamaa Võrkpalliklubi kohtumist

title: Postimehe otsepilt: võrkpalli Balti liigas lähevad vastamisi Tallinna Selver ja Järvamaa Võrkpalliklubi

maintext:
Noor ja vihane Selver
Selver pidi Balti liigas eelmisel hooajal leppima viienda kohaga, hiljem alistati aga Eesti meistrivõistluste finaalseerias Pärnu. Sel hooajal tehakse ainsa Eesti meeskonnana kaasa Meistrite liigas. Tuumik jätkab, muudatusi tehti vähe. Peatreener Rainer Vassiljev ei saanud Eesti koondise abitreeneri rolli tõttu hooaja eel klubi juures palju olla.
«Lähtuvalt Meistrite liigast komplekteerisime ka meeskonna. Minu soov oli, et need mehed, kes selle koha sinna välja võitlesid, saaksid seal ka mängida. Kõige suurem muutus on ukrainlasest sidemängija Dmitri Dolgopolov, kes tuli välismaale siirdunud Andres Toobali asemele. Temast sõltub palju, aga et olin eemal, siis pole teda veel väga palju näinud. Aga ta on töömees ja mängust arusaamine on hea. Nii Rauno Tamme kui Siim Ennemuist on teistes klubides minu käe all mänginud ja seal üllatusi pole,» sõnas Vassiljev.
Peatreener rõhutab, et võrreldes eelmise hooajaga on meeskonna keskmine vanus veelgi langenud: see oli 21,6, nüüd on 21,4.
Klubi eesmärk on juhendaja sõnul mängida medalitele. «Ja eurosarjas võimalikult palju mänge saada. Ning mul on ka isiklik eesmärk, nimelt soovin, et hooaja lõpus saaks iga mees öelda, et on parem mängija kui hooaja alguses. Siis võin ka treenerina rahul olla,» lisas ta.
Suure kolmiku kiusaja Järvamaa
Järvamaa tähtsaim uustulnuk on peatreener Laimons Raudsepp, kes oli pikki aastaid suurest võrkpallist eemal. Mängijatest on Selverist tulnud Martti Rosenblatt, Helar Jalg ja Johan Vahter ning leedulane Linas Petravicius. Lahkus eelmisel aastal mängiva abitreeneri rollis olnud Kristjan Õuekallas.
Raudsepp tunnustas hooajaleelsel pressikonverentsil alustuseks Eesti võrkpallirahvast ja avaldas tänu, et saab sellest taas suuremal määral osa. Seejärel ütles, et enne mängude algust on kõik meeskonnad võrdsed. «Alustame kõik puhtalt lehelt. Värisegu need, kes tulevad meie saali, ja ärge arvake, et me võõrsil teie selga prügiseks ei tee,» teatas uus juhendaja bravuurikalt.
Raudsepa sõnul võib Järvamaa meeskonna nimekiri veel mõningal määral muutuda. «Aga oleme meeskond, kel on taset ja sisu.»
Eelmisel aastal saadi Saja liigas 12. ehk eelviimane koht.


description: Korvpalli Balti liiga esimese nädala parimaks mängijaks valiti Rapla Avise hollandlasest tsenter Thomas van der Mars, kes aitas eile Raplal kindlalt võita Kedainiai Nevežist 91:77.

title: Rapla keskmängija valiti Balti liigas avanädala parimaks

fasttext_language: et


description: Esimest korda Saaremaa ralli võitnud Siim Plangi tunnistas, et loodab järgmisel aastal end WRC2 või ERC sarjas proovile panna.

title: Videointervjuu: Plangi loodab järgmisel aastal sammu edasi teha

maintext:
«Olen ülimalt rahul. Tulime siia sõitu nautima ja eesmärk oli selle aasta Eesti parimatel sammus püsida. Kukkus paremini välja ja võitsime,» ütles Plangi Postimehele. «Eks konkurentide ebaõnn mängis ka oma rolli, kuid ise tulime viperusteta lõpuni. Rehvid püsisid terved ja mõistus kaine.»
Plangi jaoks oli tegemist esimese Saaremaa ralli võiduga absoluutarvestuses. «Salamisi oli eesmärk see võit ära võtta. Varem olin olnud teine ja kolmas, lisaks olen saanud ühe klassivõidu. Nüüd on absoluudi võit käes ja see on kirss tordil.»
Seekord sõitis Mitsubishi Lancer Evo X autoga, kuid järgmisel hooajal loodab ta R5 autoga kõrgemal tasemel kihutada. «Eks plaan on sõita WRC2 või ERC sarjades. Nagu me teame, siis eestlaste puhul see tavaliselt ainult plaaniks jääbki. Usun, et tänane võit tuleb meie projektile ainult kasuks. Siiralt looda, et saan sammu edasi teha.» Kumba sarja mees ise eelistaks? «Lühike vastus: WRC2.»


description: Reedeses kohtumises Gibraltari vastu kaks väravat löönud 18-aastane Mattias Käit ei saanud täna meeskonda vigastuse tõttu aidata. Eesti peatreener Martin Reim tunnistas, et vigastus ei olegi ehk nii tõsine, kuid mängides oleks see võinud minna hullemaks. Nii tuli langetada otsus, mis oli noore mängumehe tuleviku seisukohast parem.

title: Mattias Käit ei saanud täna koondist vigastuse tõttu aidata

maintext:
«Ta oli meie viimane varu, kui äkki on vaja teha lõpus vahetus. Noor mees on viimasel ajal suurt koormust saanud. Tal on hiljuti olnud paar pikaajalist vigastust ning pidime mõtlema noore mehe tuleviku peale,» põhjendas koondise peatreener Martin Reim.
Kui kerge trauma tõttu ei pandud Käiti algkoosseisu, siis oli olemas võimalus tema kasutamiseks vahetusest. Eesti pidi täna tegema aga kaks sunnitud vahetust ja see võttis lõpliku võimaluse Fulhamis palliva mehe kasutamiseks. Traumade tõttu pidid väljakul lahkuma nii Taijo Teniste kui ka Siim Luts. Tenistele sõitis kreeklane karmilt jalad ees sisse ning äärekaitsja viidi röntgenit tegema, et saada teada hüppeliigese vigastuse ulatus. Siim Lutsule hakkas mängu käigus muret valmistama tagareis.
«Kuna täna oli kaks sunnitud vahetus, siis jäi lõpuks vahetustest puudu. Mattias oleks saanud mängu tulla, aga ei tea, kuidas see oleks lõppenud. Ei tea, kas ta oleks pärast mängu tulnud tervena tagasi. Ei saa põhikoosseisu panna meest, kes ei ole päris 100 protsenti terve,» rääkis Reim. «On väiksed alged, et tema vigastus võib üle minna sportlasesongaks, kui ta end liialt üle koormab. Tema olukorda peab natuke jälgima.»


description: WRC-sarjas osalev Hyundai meeskond teatas, et nad avalikustavad oma järgmise hooaja auto detsembris.

title: Hyundai WRC-meeskond avalikustas tähtsa kuupäeva

maintext:
«Teatame suure rõõmuga, et meie 2017. aasta masinat esitletakse ametlikult Monza rallishow eel 1. detsembril. Sealne show on fantastiline üritus ja Monza on ideaalne koht, kus meie uut WRC masinat esitleda,» rääkis Hyundai tiimi juht Michel Nanden.
«2017. aasta regulatsioonide järgi on uued autod laiemad ja võimsamad ning oleme kindlad, et järgmine hooaeg saab olema väga meelelahutuslik. Kuigi meie uue auto esitlus on tavaline meediaüritus, siis tahame Monza show'le tulevatele tulihingelistele fännidele pakkuda midagi, mille üle rõõmustada,» lisas Nanden.


description: Eesti vehklemisnaiskonna pesamuna, 21-aastane Katrina Lehis näitas Tallinna Mõõga turniiri naiskonnavõistluses küpsust, kuid individuaalvõistluse kaheksandikfinaalis nappis tal hilisema võitja Tatjana Logunova vastu kogemusi ja kindlameelsust.

title: Lehis manitses häälekat treenerit

maintext:
Esimesed ringid näiliselt kerge vaevaga läbinud Lehis ei suutnud venelanna vastu peaaegu midagi. Ehk nagu ütles raja kõrval seistes oma hoolealust häälekalt juhendanud Helen Nelis-Naukas – ta läks rajale lihtsalt niisama seisma.
Lehis oli treeneri märkustest häiritud. Paar korda rehmas ta vehklemise ajal käega ning pärast torke sisse saamist teatas valjult: «Ära räägi! Ma ju vehklen!» Pärast matši pidas Lehis pikka aega iseendaga nõu. Hoopis rahulikumas õhkkonnas vaagis ta koos treeneriga ka matše.
«Minul on Logunova vastu alati ülikeeruline vehelda. Ma ei suuda kuidagi tabada hetke, kui ta oma rünnakuid alustab,» nentis Lehis.
Nelis-Naukas lisas kõrvalt, et edetabeli mõttes oli Tallinna võistlus väga hea. Möödunud hooajal langes ta esimesel MK-etapil konkurentsist juba avaringis, seekord jõudis aga 16 parema hulka.
«Kõik on tegelikult väga hästi. Katrina pole viis kuud kõrgel tasemel võistelnud. See jätab oma jälje,» nentis ta. «Tema vanuses on vaja vehelda. Kui aga võistkonnavõistluses peale ei saa, jääb ka matšide arv liiga väikeseks.» Nelis-Naukas vihjas olümpiaeelsele ajale, kui tema õpilane ei saanud naiskonnavõistluses osaleda.
Lehis ei pruugi aga enam kauaks jääda Eesti koondise noorimaks liikmeks. Tallinna võistlusel jõudis 64 parema hulka 2000. aastal sündinud Karoliine Loit. Ilmselgelt ei osatud asjade sellist käiku ette näha, sest Loidi tegelik ülesanne oli põhivõistluse ajal võistlejate mõõgakottide kandmine. Pärast väljalangemist asuski ta seda ülesannet täitma.


description: Gibraltari jalgpallikoondise peatreener Jeff Wood tunnistas mängujärgsel pressikonverentsil, et nende kirstunaelaks on kippunud saama lühikesed perioodid, kus lubatakse endale järjest mitu väravat lüüa. Ka täna pani Eesti enda paremuse maksma teise poolaja alguses, kui viie minuti jooksul löödi kaks väravat.

title: Gibraltari treener: meil on kombeks lasta lühikese ajaga endale palju väravaid

maintext:
«Mängisime esimesel poolajal hästi. Teisel jäime aga kiirelt kasvas. Eesti enesekindlus kasvas ja meie jaoks oli see probleem,» tunnistas Wood.
«Eesti hiljutine treenerivahetus tegi meie olukorra raskemaks, kuna me ei teadnud, millist mängu oodata,» rääkis Gibraltari juhendaja. «Eesti vastu mängisime hea esimese poolajal. Eelmises kohtumises Kreeka vastu mängisime teise poolaja hästi. Meil on kahjuks kombeks lühikese ajaga endale palju väravaid lüüa.»


description: Aastaid Manchester Unitedi jalgpalliklubis äärekaitsjana tegutsenud brasiillane Rafael siirdus 2015. aasta suvel Prantsusmaale Lyoni ridadesse. Sarnaselt Inglismaal veedetud ajale on Rafael ka Prantsusmaal näidanud, et saab üsna tihti vigastada.

title: Lyoni staar keeldus vigastuse ajal palka vastu võtmast

maintext:
L’Equipe kirjutab, et mees pöördus ühe vigastuse järel klubi juhtide poole ja teatas, et ei soovi saada palka enne, kui ta taas meeskonda aidata saab. Klubi vastus oli aga eitav, kuna palga kinni hoidmine olevat seadusevastane. Lõpuks leiti kompromiss ja Rafaeli palk suunati klubi heategevusfondi.
Rafael otsustas, et raha kulutataks robotile, mis aitab haiglas viibivatel lastel Lyoni esindusmeeskonna mängijatega suhelda. Roboteid kasutatakse tihtipeale meeskonna riietusruumis ja ka väljaku ääres.
«Mulle meeldib, kui saan palka jalgpalli mängimise eest, kuid kui ma ei saa mängida, siis… Mul on hea meel, et sain lastele abiks olla, kuid see oli ka minu jaoks hea. See tegevus aitas ka mind,» ütles Rafael.
Manchester Unitedis mängis Rafael kokku seitse hooaega ja võitis kolm Inglismaa meistritiitlit. Brasiilia koondisega võitis ta 2012. Londoni olümpial hõbemedali.


description: Manchester Unitedi jalgpallimeeskond on ajaloo kõige kallim. Koos mängijate üleminekutasude ja palkadega kulub tänavuse hooaja meeskonnale 718 miljonit eurot.

title: Müstilised numbrid: Manchester Unitedi tänavuse hooaja meeskonnale kulub 718 miljonit

maintext:
Football Observatory tehtud uuringu järgi on teisel kohal Madridi Real, kelle meeskond maksab kokku 634 miljonit eurot. Võrreldes eelmise hooajaga on Manchester Unitedi meeskond tervelt 185 miljoni euro võrra kallim. Suure panuse andis sellesse Prantsusmaa koondise poolkaitsja Paul Pogba, kes osteti klubisse 110 miljoni euroga. Kuigi Rootsi superstaar Zlatan Ibrahimovic liitus klubiga üleminekutasuta, on tema aasta palk hinnanguliselt 11 miljonit eurot.
Edetabeli kolmas koht kuulub 611 miljoni euroga Manchester Cityle. Järgneb rohkem kui 100 miljonit eurot tühja maad – 485 miljoniga on neljandal kohal Barcelona. Ragnar Klavani koduklubi Liverpool on edetabelis kümnendal kohal, olles kulutanud tänavuse hooaja meeskonnale koos palkadega 356 miljonit eurot. Saksamaa tippklubi Müncheni Bayern on võrreldes Liverpooliga kulutanud meeskonna peale miljon eurot rohkem.
Vaata edetabelit siit.


description: Hulk vormel-1 võistkondi edastas Rahvusvahelisele Autoliidule (FIA) palve viia hooajaeelsed testid alates uuest hooajast üle Bahreini. Seni on veebruaris ja märtsis kihutatud Barcelona ringrajal, kirjutab portaal Motorsport.com.

title: Vormel-1 tiimid nõuavad autoliidult soojemat kliimat

maintext:
Nii peaks esialgse otsuse põhjal toimuma ka järgmise hooaja eel, kuid esimesena tegi Bahreini kolimise ettepaneku sarja rehvitootja Pirelli. Põhjuseks on asjaolu, et uuel hooajal võetakse kasutusele uued ja tänavusega võrreldes märgatavalt muutunud rehvid, samas on uue hooaja autodel praegustest palju rohkem aerodünaamilist survejõudu. Barcelona rada pole Pirelli arvates selliste rehvide katsetamiseks lihtsalt sobilik.
Pirelliga samas paadis on näiteks Mercedes, Ferrari, McLaren, Renault, Haas ja Force India ehk 11 sarjas osalevast tiimist enam kui pooled. Red Bull ja Williams tahaksid aga jätkata Barcelonas. Vastavalt FIA reeglitele on Euroopast lahkumise näol tegemist otsusega, mille langetamiseks piisab enamiku tiimide nõusolekust.
Mercedese tehnikadirektor Paddy Lowe lausus Motorsport.com’ile, et antud asjas tuleks kuulata Pirellit – vastasel korral võib juhtuda, et rehve testitakse jahedates oludes, hooaja esimesed etapid sõidetakse aga palava ilmaga ja tiimidel puudub ettekujutus, kuidas rehvid käituvad. Hoiatava näitena tõi Lowe välja kurikuulsa 2005. aasta USA etapi, kus lõpuks jõudis starti vaid kuus Bridgestone’i rehvidel sõitvat autot, Michelini kliendid loobusid aga turvalisusele viidates võistlemast.
Williams rõhutab aga asjaolu, et Bahreini minek kasvataks märkimsiväärselt võistkondade kulusid. 2017. aasta vormel-1 hooaeg algab märtsi lõpus Austraalias, seejärel sõidetakse Hiinas ja Bahreinis. Kokku on esialgses kalendris 21 etappi nagu ka tänavu.


description: Cincinnati Bengals kaotas ameerika jalgpalli profiliiga NFLi hooaja viiendas mängus kindlalt võõral väljakul 14:28 Dallas Cowboysile. Äärekaitsja Margus Hundi jaoks oli tegemist erilise mänguga, kuna Dallases veetis ta oma ülikooliaastad ja just seal sai temast ameerika jalgpallur.

title: Hunt naasis Dallasesse, kuid Bengals sai kindla kaotuse

maintext:
Matš ise Hundi ja Benglasi jaoks midagi head ei toonud ja kriitikanooli sai terve meeskonna kaitseliin. Hunt oli üks nendest meestest, kes statistikat seekord kirja ei saanud. Siiski oli eestlase jaoks tegemist emotsionaalse õhtuga. «Ootasin seda mängu. Minu esimesel NFLi aastal mängisime Dallasega hooaja eel. Siia on alati hea tagasi tulla, kuna mul on siin palju sõpru. See on alati eriline,» ütles ta klubi kodulehele.
Bengalsi senine hooaeg on kulgenud tõusude ja mõõnadega ning viiest mängust on kogutud kaks võitu ja kolm kaotust.


description: Homme kohtuvad Inglismaa jalgpalli meistrivõistlustel Ragnar Klavani koduklubi Liverpool ja Manchester United. Mängu eel küsiti Unitedi peatreenerilt Jose Mourinholt kommentaari vastaste senise hooaja kohta, kuid mehe vastus koosnes vaid kaheksast sõnast.

title: Liverpool muutis Mourinho peaaegu sõnatuks

maintext:
«Mul pole mitte midagi öelda. Nad on hea meeskond,» ütles Mourinho.
Liverpooli kaitseliin pole tänavu suutnud teha ühtegi nullimängu ning Klavani kaitsepartneri Joel Matipi sõnul on viimasel ajal palju harjutatud standardolukordade kaitsmist.
«Sellel nädalal harjutasime palju tsenderdusi ja kõrgeid palle. Kui pall tuleb minu tsooni, siis pean tegema ükskõik mida, et see kaugele ära lüüa,» rääkis ta. «Peame kaitsmisele palju rõhku panema. Võit on alati kõige olulisem, kuid tähtsuselt teine asi on oma värava puhtana hoidmine. 3:2 võit ei ole minu lemmikskoor.»
Liverpooli kaitseliin sellel hooajal
Mäng Arsenali vastu: Clyne, Lovren, Klavan, Moreno (3 sisse lastud väravat)
Burnley: Clyne, Lovren, Klavan, Milner (2)
Tottenham: Clyne, Lovren, Matip, Milner (1)
Leicester: Clyne, Lucas, Matip, Clyne (1)
Chelsea: Clyne, Lovren, Matip, Milner (1)
Hull: Clyne, Klavan, Matip, Milner (1)
Swansea: Clyne, Lovren, Matip, Milner (1)


description: Suur tiitlimatš Anthony Joshua ja Vladimir Klitško vahel ei pruugi ikkagi toimuda. Järgmised 48 tundi peaksid otsustama selle, mis detsembris ikkagi juhtuma hakkab.

title: Suur tiitlimatš on ohus: Klitško otsib väidetavalt uut vastast

maintext:
Kuigi osapooled on kinnitanud, et mehed on kokkuleppele jõudmisele väga lähedal, on nüüd tekkinud ootamatud probleemid. Esialgsete plaanide kohaselt pidi matš toimuma Joshua IBF tiitlivöö ning Tyson Fury vabaks lastud WBA tiitlivöö peale. Nüüd on WBA aga kahtlemas ning sellega on kogu matši toimumine riski all, kirjutab Sportsmail.
Klitško jaoks on ülimalt oluline just WBA tiitli peale poksida. Seetõttu on ta väidetavalt kaalumas detsembris matši hoopis Lucas Brownega.
«Umbes nädala eest kirjutasime WBA-le ning uurisime neilt, kas nad paneksid Joshua ja Klitško matšis oma tiitli mängu. Ootame neilt ikka veel vastust. Praegu on seis selline, et kui me neilt 24 – 48 tunni jooksul vastust ei saa, on asi väga halb,» sõnas Joshua promootor Eddie Hearn.
«Klitško on meile öelnud, et teda huvitab WBA tiitlivöö. Meie võitleksime Klitškoga ükskõik mis tiitli peale,» andis Hearn mõista, et kui matš ära jääb, siis põhjus on Klitškos.


description: Itaalia F4 meistrisarjas viimasel etapil Monza ringrajal võitis Jüri Vips kolmanda sõidu ja sarja kokkuvõttes saavutas esikoha uustulnukate arvestuses.

title: Vips lõpetas hooaja võiduga ja saavutas esikoha uustulnukate arvestuses

maintext:
Juba Monza ringrajal toimunud teises sõidus võitles Vips esikoha pärast ja finišeeris tulises heitluses kolmandana. Selle tulemusega kindlustas ta Itaalia F4 sarja uustulnukate tiitlivõidu. Kolmandat sõitu alustas Vips 8. stardikohalt, tegi väga hea stardi ja tõusis kiirelt kolmandaks. Peagi õnnestus tal mööduda kahest konkurendist, tõusis esikohale, kasvatas kiirelt edumaad ja saavutas ülekaaluka võidu. Esikohaga aitas Vips kindlustada Prema Powerteamil ka tiitli võistkondlikus arvestuses.
«See oli tõeliselt fantastiline nädalavahetus,» rõõmustas Jüri Vips. «Paremini poleks saanudki seda hooaega lõpetada - saavutada esimene etapivõit ja võita uustulnukate tiitel!»
Itaalia F4 meistrisarja üldarvestuses saavutas Vips 5. koha, sealjuures osales ta ühe etapi ehk kolme sõidu võrra vähem kui tema lähimad konkurendid.


description: Järgmisel aastal WRC-sarjaga liituv Toyota meeskond teatas täna, et uuel hooajal istub nende kahest Yarise võistlusautost ühe rooli kogenud soomlane Juho Hänninen.

title: Toyota palkas ülikogenud rallipaari

maintext:
35-aastasele Hänninenile loeb kaarti 47-aastane Kaj Lindström, kes on olnud autoralli MM-sarjas nii Toyota praeguse tiimijuhi Tommi Mäkineni kui ka näiteks Kimi Räikköneni kaardilugeja. Hänninen on alates 2006. aastast osalenud 43 MM-rallil, tema suurimad saavutused on neli kuuendat kohta ja kolm kiiruskatse võitu. Viimati osales ta mullu Soome MM-rallil ja sai sealgi kuuenda koha, keskendudes seejärel Toyota uue auto testimisele.
2010. aastal võitis soomlane Škodal IRC-sarja, aasta hiljem SWRC-sarja ja 2012. aastal ka ERC-sarja ehk Euroopa meistrivõistlused. Tehasetiimis on Hänninen aga varem sõitnud vaid korra, kui kuulus 2014. aastal Hyundai ridadesse ja tegi kaasa kuuel etapil.
«See on kui täitunud unistus! Minu jaoks on väga hea võimalus ühineda terveks hooajaks tiimiga, millel on nii suur potentsiaal,» rääkis Hänninen väljaande Autosport vahendusel. «Oleme teinud koostööd sellest päevast peale, kui auto esimest korda testiradadele pääses, mis muudab kõik veelgi põnevamaks ja tekitab indu. Ei suuda ära oodata, millal Monte Carlos rajale pääseme.»
Hännineni kinnitamine Toyota põhisõitjaks pole üllatus, sest praegu napib sõitjate turul kogenud mehi, keda Toyota auto arendamiseks vajab. Eeldatavasti saab teise põhisõitja koha tema kõrval teinegi soomlane Esapekka Lappi. 25-aastane Lappi on WRC2-sarja mullune kolmas mees ja hoiab kolmandat kohta ka tänavu.
«Kui Juho tiimiga liitus, siis oli ta äärmiselt motiveeritud ja tahtis kõigest osa saada,» kommenteeris Hännineni palkamist Toyota tiimijuht Mäkinen. «Ta sai väga hästi aru, et me ei taha milleski allahindlust teha ning et 2017. aasta eesmärk on MM-sarjaga tutvuda ja õppida,» lisas Mäkinen Autospordile. «Juho on Yarist algusest peale arendanud ja mitte keegi ei tunne autot temast paremini. Mulle tundub, et tegemist on täiusliku kombinatsiooniga.»


description: F1 sarjas sõideti täna lõunal Malaisia etapi kvalifikatsioon.

title: Malaisia etapil stardib esikohalt Hamilton

maintext:
Vaimsed probleemid lõid poksimaailmas kaardid segi
Profipoksis oodati Vladimir Klitško troonilt kukutamise järel, et üliraskekaalu ootavad ees huvitavad ajad. Klitškolt meistrivööd võtnud britt Tyson Fury on piisavalt värvikas sportlane, et alale tähelepanu tõmmata. Klitško ja Fury kordusmatšist pidi saama üks tänavuse spordiaasta tähtsündmusi, kuid nüüd on Fury juba kaks korda tiitlimatši edasi lükanud ja tänavu mehed kindlasti ringis vastamisi ei lähe. See olukord on võimalused kätte mänginud aga Anthony Joshuale, kellest on oodatud järgmiseks kümneks aastaks üliraskekaalu valitsejat.


description: Renault Sport Trophy-sarja viimane etapp peeti 22.-23. oktoobril Portugalis Estorilis. Kevin Korjusel olid säilinud õhkõrnad tiitlilootused nii kestussõidu (enne viimast etappi oli ta kolmas) kui ka PRO-arvestuses (viimase etapi eel teine), kuid kahjuks ei võimaldanud autot tabanud eriskummaline rike üldesikohtade pärast võidelda. Laupäevase kestussõidu Korjus katkestas, pühapäevases PRO-sprindis aga võitles sündmusterikkaks kujunenud avaringiga välja teise koha ja hoidis seda lõpuni. Hooaja kokkuvõttes oli eestlane kestussõitude arvestuses neljas ja PRO-arvestuses teine.

title: Korjus hooaja viimasest etapist: rajal käis hull lammutamine

maintext:
Laupäeva hommikul sõidetud kvalifikatsioon toimus seekord vihmamärjal rajal. Korjus juhtis ajasõitu tükk aega, kuid lõpuks oli siiski sunnitud leppima kolmanda kohaga.
Õhtupoolikul peetud kestussõidu ajaks oli rada kuivanud. Kevin tõusis avaringil teiseks ja mis kõige tähtsam, punktiliidri Pieter Schothorsti ette. Ent viienda ringi alguses Korjuse hoog rauges ja auto jäigi rajaveerde – katkestamine!
Põhjus tundub nii uskumatu, nagu oleks pärit mõnest eriti halvast Hollywoodi filmist: õhuvõtuava kaudu kokpitti sattunud umbes 3-millimeetrise läbimõõduga asfaldi- või kummitükike oli leidnud tee käiguvahetusmehhanismi sisemusse ja blokeerinud käigulülituse anduri. Korjus liigutas käiguvalitsat nagu tavaliselt ega tundnud midagi teistmoodi olevat, ent ühtäkki käigud lihtsalt enam ei lülitunud.
Katkestamine tähendas, et Korjuse tiitlivõimalused haihtusid mõlemas arvestuses. Kestussõidu võitsid Steijn Schothorst ja Miguel Ramos, teisena lõpetanud Markkus-Palttala-Fabian Schiller aga tagasid endale üldesikoha.
Pühapäeva lõunaks, mil sõideti PRO-sprint, oli vihm raja uuesti märjaks kastnud. Seekord polnud Korjuse start just parimate killast, ent avakurvi minnes üritas ta liidrikohta hoidnud Steijn Schothorstist väljastpoolt mööduda. Paraku tegi ka viimane väikese sõiduvea, Korjus vajus äärekivi peale ja langes neljandaks. Aga vaid mõneks sekundiks, sest juba järgmises kurvis tõusis ta kolmandaks ja hetk hiljem juba teiseks, kui pressis end mööda Markkus Palttalast. Palttala asja nii ei jätnud ja sõitis Korjusele kolm korda tagant sisse. Viimase kontakti järel tegi Korjus 360-kraadise pirueti, kuid ei kaotanud isegi oma teist kohta. Ent katsumused polnud veel läbi – šikaani eelsel pidurdusmaal lükkas üks konkurent eestlase «põllule», ent imekombel suutis Korjus oma auto kontrolli all hoida ning mis veelgi tähtsam – ka teist kohta hoida.
Järgmise paari kurviga jäid jälitajad juba otsustavalt maha ja vaatamata kokkupõrgetes kannatada saanud autole finišeeris Korjus kindlalt teisena. Ühtlasi kindlustas see talle teise koha ka PRO-sprindi arvestuses. Sõidu võitiski Steijn Schothorst, tiitli aga tema vend Pieter Schothorst.
«Laupäeval võtsin sihiks kindlasti Palttalast eespool lõpetada, see oleks PRO-arvestuses teise koha kindlustanud ja heal juhul jätnuks ka võimaluse esikoha pärast võidelda. Esimesel ringil sain mööda ja tema vajus «põllule», aga väga palju kasu sellest ei olnud,» rääkis Korjus.
«Pühapäeval käis rajal hull lammutamine. Esimeses kurvis jäin neljandaks, teise kurviga sain juba kolmandaks ja siis jättis Palttala natukene «ukse irvakile». Läksin kohe nõelama, oli väike kontakt, sisemised rattad olid mul põllu peal, aga sain mööda. Pärast seda kontakti läks midagi valesti, auto oli enne ülikiire, siis hakkas hullusti laperdama. Pärast tagasipööret sõitis Palttala mulle uuesti tagant sisse, tegin 360-kraadise pöörde, hoidsin gaasi põhjas, kütsin edasi. Seal oli muidugi õnne, et ei visanud kuskile kruusa sisse autot ega keegi mööda ei saanud. Auto oli pärast seda tagant ikka üsna katki ja käitus imelikult, rooli oli kah viltu. Ma ei saa aru, kuidas teised minu taga veel aeglasemalt sõitsid – ehk on meie auto lihtsalt vihmaga nii palju parem kui kuivaga. Esialgu kartsin, et Schothorst või Fumanelli jõuab mulle järele, aga kui neid ei tulnudki, siis sõitsin lihtsalt rahulikult lõpuni – peaasi oli Palttalast eespool olla.»
Estorili kestussõidu tulemused:
1. Steijn Schothorst/Miguel Ramos (Equipe Verschuur) 1:12.29,877
2. Fabian Schiller/Markkus Palttala (Team Marc VDS EG 0,0) +0,756
3. T. Sathienthirakul/Fran Rueda (Team Marc VDS EG 0,0) +1,206
Kevin Korjus/Philippe Haezebrouck (R-Ace GP) katkestasid
Estorili PRO-sprindi tulemused:
1. Steijn Schothorst (Equipe Verschuur) 28.05,096
2. Kevin Korjus (R-Ace GP) +15,559
3. David Fumanelli (Oregon Team) +28,817
Renault Sport Trophy kestussõidu lõplik punktiarvestus:
1. Fabian Schiller/Markkus Palttala (Team Marc VDS EG 0,0) 87
2. Fredrik Blomstedt (R-Ace GP) 82
3. Miguel Ramos (Equipe Verschuur) 78
4. Kevin Korjus (R-Ace GP) 67
Renault Sport Trophy PRO lõplik punktiarvestus:
1. Pieter Schothorst (Equipe Verschuur) 156
2. K. Korjus (R-ace GP) 111
3. Markkus Palttala (Team Marc VDS EG 0,0) 105


description: Eile avaldati järjekordne dopinguraport, mis tuvastas, et Rio olümpiamängudel oli dopingukontroll pehmelt öeldes puudulik. Paljud võetud proovid olid kehtetud ning ligi pooltelt sportlastest ei võetud mitte ühtegi dopinguproovi, avastati teisigi rikkumisi ja puudujääke.

title: Rio olümpia dopingukontroll kui hale nali


description: Tartu Maratoni korraldajad tegid nädalavahetusel toimunud põhja suusaalade konverentsil Forum Nordicum arupärimise rahvusvahelisele suusaliidule FIS seoses skandaalse suusakepi pikkuse reegliga.

title: Tartu Maratoni korraldajad ootavad FISilt selgitust skandaalsele suusakepireeglile

maintext:
Uuest aastast hakkab kehtima kõikide FIS-i võistluse (ka Tartu Maratoni) puhul reegel, et klassikasõitudel ei tohi suusakepi pikkus olla pikem kui 83% suusataja pikkusest.
Möödunud nädalavahetusel Soomes, Lahtis toimunud Forum Nordicumil kerkis uus reegel teravalt esile. «Uurisin FISi murdmaasuusajuhi Pierre Mignerey käest, kuidas sellist reeglit peaks rakendama rahvaspordiüritustel nagu Tartu Maraton ja kuidas nad näevad, et taoline kontroll oleks mitmetuhande inimese puhul võimalik? Kas peaks toimuma pisteline kontroll ja mille alusel peaks siis valik toimuma?» rääkis Worldloppeti tegevdirektor Epp Paal.
«Vastati, et kindlasti ei rakendata lauskontrolli, kuid täpsemad juhised saadetakse kõikidele võistluste korraldajatele siis, kui FISi nõukogu on vastava reegli selle nädala jooksul kinnitanud,» lisas Paal.
Uue reegli peamine eesmärk on piirata nende suusatajate hulka, kes klassikastiilis sõite läbivad üksnes paaristõugetega kasutades selleks üha pikemaid suusakeppe.
44. Tartu Maratoni stardini on tänasega jäänud pistu rohkem kui neli kuud. Start antakse 26. veebruaril.


description: Kohila võrkpallinaiskonnasl seisab ees kaks Euroopa kõige kõrgema klubivõrkpalli sarja ehk Meistrite liiga kohtumist. Avamängu Montenegro võistkonna Bari Lukaga peab Kohila kodusaalis juba homme kell 18.00 ja Postimees näitab matši otseülekandes.

title: Postimehe otsepilt: Kohila alustab ajaloolist teekonda Meistrite liigas

maintext:
Kohila naiskond pidas ülitähtsate Meistrite liiga mängude eel nädalavahetusel kaks kohtumist Balti liigas, kus võideti laupäeval esmalt 3:1 kodust suurt konkurenti TTÜ-d ja pühapäeval 3:0 Tallinna Ülikooli naiskonda. „Esimesel päeval oli rapsimist ja puterdamist palju, kuid mulle teeb headmeelt, et hoolimata kaugeltki mitte hea vastuvõtu pealt (47,8 protsenti) suutsime näidata kõrget rünnakuprotsenti (47,7),” sõnas Kohila naiskonna peatreener Peeter Vahtra Volley.ee-le.
Kaugele ulatuvaid järeldusi nädalavahetuse mängudest siiski teha ei saa, sest Vahtra sõnul on Bari Luka naiskond märgatavalt tugevam. „Loodan meie ründavale ja riskeerivale servile. Peame sellega õnnestuma ja seejärel on juba oluline, kuidas suudame blokiga vastaseid pidurda ja pikki pallivahetusi realiseerida,” vaatas peatreener algavale kohtumisele.
Vastaste juhendaja Vladimir Milacic peab algavas seerias favoriidiks Kohila naiskonda. „Kohilal on rohkem eurosarja kogemust ning nad saavad koduses liigas kõrgema tasemega kohtumisi kui meie,” vahendas teda Euroopa alaliidu kodulehekülg.
Võistkond on sümbioos vanadest ja noortest, kusjuures Montenegro klubi pesamuna 18-aastane Melisa Cenovic kuulub ka riigi rahvuskoondisesse. „Meistrite liigas osalemine annab meile kõigile tohutult motivatsiooni. Tahame tõestada, et vaatamata meie noorusele ja vähesele kogemustepagasile suudame pakkuda võitluslikku ja tasavägist mängu,” sõnas Cenovic.
Lisaks Montenegro kodakondsusega palluritele on võistkonnas ka serblanna Vesna Joksimovic. „Minu eelnevad kokkupuuted Balkani maade koondiste ja klubidega on tõestanud, et alati on sealt tulnud meie jaoks ebamugav vastane. Nad on liikuvad, tehniliselt head ja nagu Balkani maadega juba korda on: kui neile kera kätt anda, siis nad mängivad,” sõnas Kohila naiskonna peatreener.
Meistrite liiga esimesest eelringist pääseb edasi klubi, kes kogub kahe mängu kokkuvõttes rohkem punkte. Nagu võrkpallis ikka, 3:0 ja 3:1 edu annavad võitjale kolm punkti, 3:2 võitjale kaks ja kaotajale ühe punkti. Bari Luka ja Kohila VK/E-Service’i korduskohtumine toimub laupäeval Montenegros. Avaringi võitjat ootab teises eelringis matš Belgradi Vizuraga, kaotaja jaoks jätkub eurohooaeg astme võrra madalamal ehk CEV Cup sarjas.
Seni ei ole ükski Eesti naiskond võrkapalli kõige tugevamas sarjas kaasa teinud, möödunud hooajal osales Kohila Euroopa tugevuselt teises ehk CEV Cup sarjas.


description: Eestlasest Ameerika jalgpallur Margus Hunt jõuab koos koduklubi Cincinnati Bengalsiga täna Londonisse, et mängida pühapäeval Wembley staadionil profiliiga NFLi matš Washington Redskinsiga. Kuna erinevalt mitmest teisest Bengalsi mängijast on Hundil välisriikides võistlemise kogemus olemas, küsis portaal My Dayton Daily News eestlaselt viis küsimust.

title: Margus Hunt: oleme unikaalses situatsioonis

maintext:
Kui tihti oled Londonis käinud?
Olen Londonis käinud korra. See oli oma kümme aastat tagasi. See oli ühe turvafirma algatatud programmi raames, mis loodi üle maailma sportlaste ettevalmistamiseks Londoni olümpiaks. Kokku lennutati Londonisse 14 last üle maailma ning sain sellest osa. Olime seal nädala ja käisime igal pool. Ma nautisin Londonit. See on väga unikaalne, ilus ja vana linn. Neil on ilus arhitektuur ning sealt kumab vana Euroopa hõngu.
Oleksid kergejõustiklasena osalenud just Londoni olümpial?
Kas Londoni või Rio olümpial. Üks kahest.
Oled sa üllatunud, kui vähe keskmine ameeriklane muust maailmast teab?
Siin on asi teist moodi. Ameerika on tohutult suur riik, kus on kõik, mida vaja, riigipiiride sees olemas. Seega on raske inimestelt küsida: «Kuidas sa seda ei tea?» Meie jaoks on asi erinev. Euroopa Liidus on rohkem kui 20 riiki ning inimesed teavad nende kõigi kohta midagi.
Mis on võtmetegur, et pärast sellist reisi esineda kõige kõrgemal tasemel?
Tuleb vältida müra. Meil tuleb pikk reis, kuid see on midagi, millega peame hakkama saama. Kui ma kergejõustiklasena selliseid reise ette võtsin, siis oli täpselt sama. Lahkusin paar päeva enne võistlust, võistlesin ja läksin siis koju. Tuleb keskenduda sellele, miks sa seal oled.
Kuidas katiseliini rotatsioon sel aastal tundub?
Oleme saanud treeningul rotatsiooni tööle. Vastastel läheb väga keeruliseks, kui nad peaksid palli joostes plaanima edasi viia. Vahet pole, kes mängu pannakse. Meil teavad kõik, mida teha ning see on üsna unikaalne situatsioon.


description: Jalgpalli Eesti meistriliigas kohtuvad täna tabelijuht Infonet ja Tartu Tammeka. Mäng algab kell 19.00 Infoneti koduväljakul Lasnamäel ja Postimees toob selle otsepildis vaatajateni, ülekannet kommenteerivad Kristjan Jaak Kangur ja Jonas Grauberg.

title: Jalgpalli otsepilt: liider Infonet jätkab Tammeka vastu tiitlijahti

maintext:
POSTIMEHE TELEMÄNG
Tallinna Infonet – Tartu Tammeka
Reedel 14. oktoobril kell 19.00 Tallinnas Infoneti Lasnamäe staadionil
Koondisepaus on läbi ning taas on kõigi vutihuviliste pilgud suunatud Premium liigale, mille lõpuni jääb neli ülipõnevat vooru. 33. voorule annavad avapaugu liiga liider Tallinna Infonet ning tabelis kaheksandal kohal asuv Tartu Tammeka. Koduvõistkonnal on meistritiitliks vaja kõik järelejäänud matšid võita, kas tartlased suudavad Infoneti kulgu muuta?
Sel hooajal on omavahel madistatud kolmel korral ning kui märtsis alistas Infonet ülikoolilinlased koguni 4:0, siis kaks ülejäänud kohtumist olid märksa tasavägisemad – mais võitsid tallinlased pärast kaotusseisu jäämist 2:1, augustis piisas tartlaste alistamiseks ühest väravast. Kusjuures igas omavahelises matšis on sel aastal skoorinud Vladimir Voskoboinikov. Kas ta teeb taas Tammeka elu keeruliseks?
Viimatises voorus leppis Infonet iluväravaid pakkunud mängus Levadiaga 2:2 viiki ning Tammeka kaotas Paide Linnameeskonnale 1:4. Kollaste kaartide tõttu peavad tänase heitluse vahele jätma Infoneti tähtsad lülid Vladimir Avilov ning Jevgeni Harin. Millise pitseri see mängule jätab?
Infoneti peatreener Aleksandr Puštov: «Kõik järelejäänud mängud on sammud eesmärgi poole. Kui seda sammu ei astu meie, teeb seda vastane. Me ei taha kellelegi teed anda ning esimese sammu peame tegema mängus Tammekaga, et mitte konkurentide selga vaatama jääda. Ootame oma fännide toetust ning anname endast võiduks kõik.»
Infoneti ründaja Vladimir Voskoboinikov: «Iga järelejäänud kohtumine on määrava tähtsusega, seega ainus tulemus, millega võime rahule jääda, on võit!»
Tammeka peatreener Indrek Koser: «Hooaeg hakkab lõppema ja on jäänud veel seitsmenda koha eest võidelda. Teeme endast kõik, et tõusta seitsmendale tabelireale ja samuti sooviksime nurjata Infoneti tiitlilootused!»
Tammeka poolkaitsja Reio Laabus: «Meie viimane võimalus sel hooajal Infonetilt punkte röövida. Sõidame Tallinnasse kindla eesmärgiga vastaselt punkte röövida ning ise platsil hingestatud mängu näidata!»


description: Üle pika aja pääses taas Eesti jalgpallikoondise koosseisu 25-aastane ründav mängumees Henrik Ojamaa. Viimati kuulus ta valikusse 1,5 aastat tagasi ja rohkem eelmine peatreener Magnus Pehrsson talle võimalusi ei pakkunud.

title: Ojamaa: sellises mängujoonises saan koondist aidata

maintext:
Nüüd on Ojamaa taas koosseisus ning loodab talle antud võimaluse ka ära kasutada. Hollandi kõrgliigaklubisse Go Ahead Eaglesi ridadesse kuuluvat Ojamaad käis Hollandis hiljuti oma silmaga vaatamas ka nüüdne koondise peatreener Martin Reim. «Rääkisime Hollandi elu-olust ja ka muudest asjadest,» tõdes Ojamaa.
Muude asjade kõrval peatuti ka Eesti koondise mänguplaanil ning Ojamaa usub, et ta suudab rahvusesindust aidata. «Rääkisime, kuidas mängida ning usun, et saan sellises mängujoonises koondist aidata,» sõnas ta.
Hollandi kõrgliiga esimestes voorudes kuulus Ojamaa kolmes matšis järjest algkoosseisu ja sai kirja ka värava, kuid seejärel on ta liigamängudes taandunud pingile. Vahepeal on ta mänguaega saanud karikasarjas.
«Vorm on hea,» tunnistas ta enda seisundi kohta. «Meeskonna sees on konkurents tihe ja on loomulik, et koosseise vahetatakse,» lisas Ojamaa.


description: Autoralli Kataloonia MM-etapi reedese võistluspäeva järel on Ott Tänak ja Raigo Mõlder üheksandal kohal. WRC2 klassis võistelnud Sander Pärn ja James Morgan katkestasid. Rallit juhib Hyundail kihutav Dani Sordo.

title: Otse: Tänak alustab tänast rallipäeva 9. kohalt

maintext:
Hispaania ralli algas Ott Tänaku ja Raigo Mõlderi jaoks suurepäraselt ja neljapäeva õhtul võideti publikukatse. Reede hommikul ei suutnud Tänak vihmastes ja mudastes oludes kiirust leida ning nelja kiiruskatse järel hoiavad eestlased 10. kohta, kaotust esikohal oleval Sebastien Ogierile on kogunenud 1.32,0.
Galerii: Tänak näitas Barcelona paduvihmas kiireimat aega
Nädalavahetusel sõidetakse Kataloonias autoralli tänavuse MM-sarja 12. etapp ehk Hispaania ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.
Galerii: head kiirust näidanud Tänaku sõit Hispaania ralli testikatsel
Autoralli MM-sarja Hispaania ralli testikatsel sõitsid Ott Tänak ja Raigo Mõlder (Ford) välja neljanda aja. Kataloonia teedel sõidetaval rallil on tänao kavas üks ametlik kiiruskatse, millele antakse start kell 19.06.
Tänak sai Kataloonia MM-ralli testikatsel kirja neljanda aja
Autoralli MM-sarja Kataloonia ralli testikatsel sõitsid Ott Tänak ja Raigo Mõlder (Ford) välja neljanda aja.
Galerii: Tänak ja Pärn valmistuvad Kataloonia MM-ralliks
Eeloleval nädalavahetusel sõidetakse Kataloonias autoralli tänavuse MM-sarja 12. etapp ehk Kataloonia ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.
Siiamaani ränga avarii tagajärgi tundev Tänaku boss kiidab nüüdseid muudatusi
M-Spordi rallimeeskonna boss Malcolm Wilson tunnistas wrc.com’ile antud intervjuus, et uueks hooajaks tehtavad muudatused seoses turvalisusega on muljetavaldavad.
Ogierilt võib järjekordse MM-tiitli röövida vaid tõeline ebaõnn
On vägagi tõenäoline, et sel nädalavahetusel selgub autoralli MM-sarja maailmameister. Volkswageniga sõitvale Sebastien Ogierile piisab tiitli kindlustamiseks teisest kohast ja kui tema lähim jälitaja Andreas Mikkelsen ei suuda Kataloonia rallit võita, on prantslase ülesanne veelgi lihtsam.


description: Prantsusmaa jalgpallikoondislased loobivad teravaid sõnu. Müncheni Bayerni mängija Franck Ribery sõnas Madridi Atletico staarimängija Antoine Griezmanni kohta, et too pole maailmaklassi jalgpallur. EMil säranud 25-aastane Griezmann ei jäänud vastust võlgu.

title: Prantsusmaal käärib: jalgpallitähed laskusid ebavajalikku sõnasõtta

maintext:
«Jah, eelmisel hooajal mängis ta hästi, kuid teda ei tohiks pidada maailmaklassi mängijaks. Tema esitused ei ole piisavalt stabiilsed,» kommenteeris Ribery väljaandele Bild koondisekaaslast. «Oleme liiga kiired pärast ühte head hooaega selliseid hinnanguid andma. Ma ei ole sellega nõus. Minu jaoks tähendab kvaliteet järjepidevaid tippesitusi ja nii kümme, 12 või 15 aastat järjest. Alles siis ma võin öelda: hea töö.»
Griezmannil oli vastus varrukast võtta. «Tal on õigus, kuid ma tean, et olen õigel teel. Minu karjäär kestab veel vähemalt kümme aastat. Kõigil on oma arvamus, minu isa arvab näiteks, et ma olen maailma parim mängija. Seda arvavad ka Atletico fännid.»


description: Ujumise olümpiavõitja Mack Horton avaldas tänukirja fännile, kes märkas tema rinnal kahtlase välimusega sünnimärki ja soovitas tal arsti jutule minna. Rios 400 meetri vabaujumises kuldmedali võitnud Horton käiski operatsioonil ja lasi melanoomi eemaldada.

title: Foto: tähelepanelik fänn päästis Austraalia olümpiavõitja surmahaiguse küüsist

maintext:
Fänn oli näinud sünnimärki teleekraanilt ja võtnud seepeale ühendust Austraalia ujumiskoondisega. «Suur tänu sellele inimesele, kes meie arstile kirja saatis ja soovitas mu sünnimärki kontrollida. Hea otsus. Väga hea otsus,» kirjutas Horton Instagramis.
Hortoni karjääri jooksul tehtud pildid näitavad, et sünnimärk muutus ajaga suuremaks ja tumedamaks. Need kaks muutust on tavaliselt kõige kindlamad näitajad selle kohta, et tegemist on halvaloomulise kasvajaga. Austraalias on nahavähki haigestujate ja surijate arv üks maailma kõrgemaid, tehes näiteks Suurbritanniale, USA-le ja Kanadale mitmekordselt sillmad ette. Kõigist vähki haigestunutest umbes 80 protsenti ongi hädas just nahavähiga.


description: Sportimine peaks tagama hea enesetunde ja mõjuma hästi nii füüsilisele kui vaimsele vormile. Kindlasti on aga oluline veenduda, et sport kasu asemel kahju ei teeks, olgu vigastustest või ülekoormusest tekkivate terviseprobleemide näol.

title: Milline on trenni mõju sinu tervisele?

maintext:
Organismi valmisolekut aktiivseteks treeninguteks saab kontrollida spordi- ja laboriarstide poolt koostatud Tervisesportlase paketi abil. Perioodiline kontroll on oluline aktiivsele tervisesportlasele, kes aina paremaid tulemusi jahib. Kindlasti peaks oma tervist laskma kontrollida ka need, kes seni on olnud kehaliselt väheaktiivsed, aga on otsustanud sportimisega algust teha.
Tervisesportlase pakett koosneb 12 analüüsist, mis annavad hea pildi tervislikust seisundist. Millised on levinuimad probleemid, millele analüüside abil on sportijal võimalik jälile jõuda?
Jooksjatel on tihti mureks rauapuudus, mis mõjutab ka hemoglobiini. Madal hemoglobiin omakorda tähendab seda, et väsimus tekib kiiremini ja energiat tundub joostes vähem olevat. Kui hemogramm või raua taset näitava ferritiini vereanalüüs sellele probleemile peaks viitama, võiks vähese puuduse kõrval lisada menüüsse rauarikkaid toite, olulise puuduse korral kaaluda täiendavate preparaatide tarvitamist. Hea on teada, et sportivatel naistel ja meestel võiks rauatagavara tase olla vähemalt üle 50μg/l.
Kui neerumarker kreatiini kinaas ja maksanäitaja ASAT on normist kõrgemad, siis on sageli põhjus lihaste ülekoormuses – see on tihti jõusaaliharrastajate probleem. Ülekoormusest aitab jagu saada piisav taastumine, st puhkepäevad treeningute vahel või väiksema koormuse ehk aeglase pulsiga aeroobsed treeningud.
Organismis olev vitamiin D on sportijatele eriti oluline, mõjutades koordinatsiooni, lihasjõudlust ja sooritusvõimet. Meie laiuskraadil on tavapärane D-vitamiini puudus, aga liiga kõrge taseme puhul on samad vaevused nagu vitamiin D puuduse korral - esineb sagedamini lihaspõletikke, sporditulemused ei parane ja probleeme on taastumisega.
Tervisesportlase paketis on veel mitmeid näitajaid, mida jälgida. Näiteks veresuhkur, mis on organismi peamine energiaallikas. Kõrge veresuhkru tase võib viidata suhkruhaigusele, aga madal sellele, et toiduga saadud süsivesikute kogus ei ole kehaliseks koormuseks piisav. CRP aitab avastada lihaspõletikke. Soovitav on mõõta verest lihaskrampide valmidust põhjustavate kaltsiumi, magneesiumi taset. Kõigi 12 analüüsi tulemuste tõlgendamiseks on hea mõte lisaks tellida laboriarsti konsultatsioon. Vajadusel võib tulemused edastada oma treenerile või toitumisspetsialistile, kes saavad sellest sisendit treening- ja toitumiskava koostamiseks.
SYNLABi Tervisesportlase paketti saab tellida otse ja mugavalt erapatsiendiportaalist MINU.SYNLAB.EE või SYNLABi laboritest ja verevõtupunktidest üle Eesti. Vereproovi saab anda ilma eelregistreerimiseta ja vastused saab kuni 3 tööpäeva jooksul.


description: Ott Tänak ja Raigo Mõlder alustasid reedel WRC hooaja eelviimast etappi ehk Walesi rallit ja stabiilselt on hoitud teist kohta. Suurepärases hoos eestlased võitsid võistluse avapäeval kaks kiiruskatset ja eile neli kiiruskatset. Kokkuvõttes jääb Tänak liidrile Sebastien Ogierile alla 33,8 sekundiga. Täna on kavas veel kuus kiiruskatset, millest esimene algab kell 10.31.

title: Otse: kas Tänak kindlustab Walesis teist kohta või kimbutab koguni Ogieri?

maintext:
Enne rallit:
Tänak rääkis pärast testikatse võitu, et seni on kõik kulgenud nagu lepase reega. «Rehvid on nendes oludes väga hästi käitunud ja loodame nendest kasu lõigata. Tingimused tundusid hommikul pisut kuivemad, aga tegelikult oli rada ikkagi päris libe. Kui meil tekib võimalus, siis läheme kõrge koha peale. See on hea väljakutse,» lausus ta.
Kui Tänakult küsiti, kas ta läheb Walesis võidu peale, vastas eestlane kerge muigega: «Jah, kindlasti. Miks mitte?»
Walesis on sõitjatel eriti keeruline laupäeval, kui rehvid tuleb juba hommikul ära valida ja hiljem enam midagi muuta ei saa. «Me ei tea täpselt, mis teekattega toimub. Tavaliselt sajab siin kogu aeg vihma ja tee on mudane. Siis on ka rehve lihtne valida. Nüüd teeb kuiv ilm olukorra raskemaks,» ütles Tänak ja lisas, et tal pole sademeteta ilma vastu mitte midagi.
Ajakava:
Reede 28.10.2016
SS1 Myherin 1 31.82 km kell 10.20
SS2 Sweet Lamb 1 4.24 km kell 11.11
SS3 Hafren 1 35.14 km kell 11.24
SS4 Dyfnant 1 17.91 km kell 13.15
SS5 Myherin 2 31.82 km kell 15.54
SS6 Sweet Lamb 2 4.24 km kell 16.45
SS7 Hafren 2 35.14 km kell 16.58
SS8 Dyfnant 2 17.91 km kell 18.49
Laupäev 29.10.2016
SS9 Pantperthog 1 9.64 km kell 10.18
SS10 Dyfi 1 21.12 km kell 10.51
SS11 Gartheiniog 1 11.34 km kell 11.27
S12 Pantperthog 2 9.64 km kell 13.04
SS13 Dyfi 2 21.12 km kell 13.37
SS14 Gartheinog 2 11.34 km kell 14.13
SS15 Aberhirnant 13.91 km kell 15.18
SS16 Cholmondeley Castle 1.80 km kell 17.27
Pühapäev 30.10.2016
SS17 Clocaenog 1 7.70 km kell 10.31
SS18 Brenig 1 7.93 km kell 11.08
SS19 Alwen 1 10.41 km kell 11.28
SS20 Clocaenog 2 7.93 km kell 12.33
SS21 Alwen 2 10.41 km kell 13.14
SS22 Brenig 2 7.70 km kell 14.08


description: Eesti jäähokikoondise 19-aastane ründaja Daniil Fursa sõlmis äsja kahe hooaja pikkuse lepingu Soome tugevuselt teise liiga klubiga Kokkola Hermes.

title: 19-aastane jäähoki tulevikulootus sõlmis lepingu Soome klubiga

maintext:
Lepingu kohaselt mängib Fursa Hermese A-noorte meeskonnas, kuid tänaseks on Eesti koondislasel kirjas ka debüütmäng Hermese esindusmeeskonna särgis.
Eelmisel hooajal mängis Fursa nii Põhja-Ameerikas, WSHLis El Paso Rhinose ridades kui Läti klubis Mogo HK. Jäähoki Eesti meistriliigas esindas ta kahes mängus Noortekoondist. Varem on Eesti koondislane mänginud Salzburgi EC ja Riia Dinamo noortemeeskondade eest.
Fursa esindas nii Eesti U18-(2013-2015) kui U20-vanuseklassi noortekoondist kolmel MMil. Eelmisel hooajal kandis ta Eesti koondise särki nii MM-turniiril Zagrebis ning olümpiamängude valikturniiril Budapestis.
Kokkola Hermese abitreener peatreener on endine Eesti koondise juhendaja Antti Karhula ning abitreener Märt Eerme.


description:
Autoralli MMi Korsika etapi hoiavad DMACKi meeskonnas kihutavad Ott Tänak ja Raigo Mõlder enne viimast kiiruskatset 10. kohta, kaotust esikohal sõitvale Sebastien Ogierile on kogunenud üle kuue minuti.

Kui üldiselt on Tänaku kiiruskatsete tulemused jäänud väljapoole esikümmet, siis laupäeva viimasel ehk kaheksandal kiiruskatsel õnnestus eestlastel välja sõita neljas aeg. Kiiruskatse võitnud Thierry Neuville’ile kaotati 10,2 sekundiga.

Üldarvestuses on Ogier kindel liider ja tema edu Neuville’i ees on 43,8 sekundit. Kolmas on Andreas Mikkelsen, kes kaotab juba rohkem kui minutiga.

Ralli viimane kiiruskatse algab kell 13.08.

title: Otse: Tänak tõusis eelviimasel katsel kümnendaks


description: Cristiano Ronaldo jaoks on käsil keerulised ajad. Ta ei ole Madridi Reali eest näidanud oma parimat vormi ja paistab, et suur segadus valitseb ka mehe eraelus.

title: Karm süüdistus: kas Ronaldo petab raha nimel meediat?

maintext:
Ajalehed ja ajakirjad kirjutavad juba mõnda aega Ronaldo suhtest endise Hispaania missi Desire Corderoga. Nüüd teatas ajakiri Sport, et kogu see armulugu võib olla Ronaldoga seotud inimeste poolt välja mõeldud.
Vandenõuteoreetikud arvavad, et suhe on loodud vaid äri eesmärgil, et Ronaldot paremini pildis hoida. Kuna mehe pikajaline suhe supermodelli Irina Shykiga on juba mõnda aega läbi, siis oli vaja Ronaldo taas kollases meedias kuidagi esile tõsta. Kasu on viimasel ajal lõiganud ka Cordero, kelle populaarsus sotsiaalmeedias on tohutult kasvanud.


description: Norra murdmaasuusatajate treeninglaager Val Senalesis on ligi meelitanud suure hulga ajakirjanikke. Kõik soovivad uurida Therese Johaugi kohta, kes kannab alates teisipäevast kaks kuud kestvat võistluskeeldu ja ise laagris ei viibi.

title: Norra laagrit ründavad ajakirjanike hordid, sportlased vaikivad

maintext:
Kuigi peategelast ennast Itaalias pole, siis otsustasid paljud ajakirjanikud kohale sõita ja oma õnne proovida. Nagu selgub, siis pigem oli tegemist asjatu vaevaga, kuna ka Johaugi koondisekaaslased ei ole eriti jutukad.
Ajalehe VG ajakirjanik sai nööbist kinni Marit Björgenil, kellelt õnnestus välja pressida ka üks lause: «Kuidagi kurb ja imelik on, kui teda siin pole.» Seejärel ilmus välja peatreener Roar Hjlemeset ja lõpetas intervjuu. «Marit, sul on aega ka esmaspäeval nendega rääkida,» teatas ta.
Meeste koondise peatreener Tor Arne Hetland selgitas, et Itaalias toimuv laager peaks koondislaste jaoks olema võimalus meediast eemalduda. Seetõttu on paika pandud ka kindlad reeglid, millal ja kas ajakirjanikega suhelda tohib.
Therese Johaug ja Marit Björgen 2011. aastal Val Senalesi laagris / Scanpix
Johaug andis positiivse dopinguproovi 16. septembril, kui tema uriinist leiti anaboolse steroidi klostebooli kasutamise jälgi. Johaug selgitas, et kasutas päikesepõletuse vastast kreemi Trofodemin, mis sisaldas tema teadmata keelatud ainet. Norra koondise arst kinnitas, et tema soovitas Johaugil antud ravimit kasutada.
Johaugile määratud esialgne võistluskeeld hakkas kehtima 18. oktoobril ja kestab 18. detsembrini. Hooaja algus jääb suusatamise superstaaril seega vahele. Ajutise võistluskeelu ajal peaks selguma juhtumi täpsemad asjaolud ning paljude ekspertide arvates saab norralanna lõpuks vähemalt kahe aasta pikkuse keelu.


description: 16. septembril positiivse dopinguproovi andnud Norra suusataja Therese Johaugi advokaat Christjan Hjort kinnitas Aftenpostenile, et terve suve jooksul ei käinud Johaugi juures ühtegi dopingukütti.

title: Johaugi advokaat tuli lagedale hämmastava faktiga

maintext:
Saatuslikule 16. septembrile eelnes koguni 129 päeva, kui eelmise hooaja naiste murdmaasuusatamise valitsejat kordagi ei testitud. Tema viimane dopinguproov pärines 10. maist.
Norra dopinguspetsialist Inggard Lereim ütles Aftenpostenile, et tegelikult pole tegemist täiesti ennekuulmatu looga. «Võistlusvälisel perioodil võib vahel nii juhtuda. Kõik oleneb sellest, kus sportlane parajasti viibib,» selgitas Lereim.
Hjort lisas omalt poolt, et kokku testiti Johaugi ühe aasta jooksul 20 korda, mis tema arvates on piisav. Seega võistlusperioodil oli Johaug tõesti dopinguküttide valve all, kuid suvel jäi norralane täielikult kahe silma vahele.
129 testivabale päevale järgnes saatuslik positiivne dopinguproov, millest leiti anaboolset steroidi klostebooli. Naise sõnul sattus aine kehasse päikesepõletuse vastase kreemi Trofotermini kaudu. Vastutuse võttis koondise arst Fredrik Bendiksen, kes kinnitas, et tema soovitas sportlasel seda oma katkistele huultele määrida.


description: Norra suusastaari Therese Johaugi positiivse dopinguproovi osas on nüüd sõna võtnud ka Rootsi parim naissuusataja Charlotte Kalla. Kalla sõnul on ta Johaugiga ka ühenduses olnud, kuid vestluse täpsemaid detaile ta avaldada ei soovinud. Samas tõdes rootslanna, et juhtunu avaldab mõju kõikidele suusatajatele.

title: Rootsi suusaäss: Johaugi juhtum mõjutab meid läbi hooaja

maintext:
«Olen olnud temaga ühenduses. Saatsin talle sõnumi,» rääkis Kalla Expressenile, kuid ei täpsustanud vestluse sisu. «Ta ka vastas, kuid sellest ma ei räägi.»
«Praegu ringleb väga palju spekulatsioone. Mul on kahju neid kuulda. Me teame nii vähe. Seetõttu on keeruline ka juhtunut täpsemalt kommenteerida,» rääkis Kalla.
Kalla kirjeldas ajakirjanike palvel ka rootslaste käitumist ravimite ostmisel. «Ostame ravimeid alati Rootsist. Lisaks räägime kõik läbi koondise arstiga. Lisaks kontrollin ma ise kõik veel üle,» kirjeldas rootslanna.
«Ma arvan, et me ei mõista veel kogu juhtunu ulatust. Arvan, et juhtunu mõjutab kõiki suusatajaid läbi terve hooaja. See kõik on väga kurb. Kõik tahavad keskenduda spordile ja mitte sellistele juhtumitele,» rääkis Kalla.
Rootslanna sõnul tuleb nüüd lihtsalt mõelda teistele asjadele, et end mitte segada lasta.


description: 8. oktoobril toimub Vändras Eesti cyclo-cross'i karikasarja kolmas etapp, kus on teiste hulgas startimas ka Rein Taaramäe ja Martin Loo. Võistluse käiku on võimalik jälgida otseülekandena võistluse finišipaigast alates võistluspäeva hommikust.

title: Postimehe otsepilt: Rein Taaramäe stardib kodukoha cyclo-cross'i etapil


description: Eesti jalgpallikoondise vasakkaitsja Dmitri Kruglov tunnistas tänasel meeskonna pressikonverentsil, et nüüdse peatreener Martin Reimi käe all on mängijatel rohkem vabadust.

title: Kruglov muudatustest: saame nüüd mänguks valmistuda harjumuspäraselt

maintext:
Reim tunnistas juba esmaspäevasel koondise kogunemisel, et ta kavatseb usaldada rohkem mängijate professionaalsust ja anda neile veidike vabamad käed. Nii koguneski esmaspäeval kokku tulnud koondis ühiselt hotelli kolmapäeval.
Kui Kruglovil paluti võrrelda koondise praegust päevakava Magnus Pehrssoni aegsega, siis FC Infoneti mängija sõnul on nüüdne parem. «Enne oli kavas väga vähe vaba aega. Ütleme nii, et terve päeva jooksul oli iga tunni peale midagi planeeritud. Kavas oli näiteks koosolek või jalutamine või söömine jne,» rääkis Kruglov.
«Praegu on rohkem vaba aega enda jaoks. Kõigil on võimalus kohtumiseks valmistuda nii nagu ta on harjunud. See on põhiline erinevus,» rääkis Kruglov.
Homse kohtumise kohta tõdes Kruglov, et kindlasti on selles matšis vaja kirja saada 3 punkti. «3 punkti on väga vajalikud. Kindlasti läheme võidu peale mängima,» sõnas Kruglov, kes lõi meeskondade 2014. aasta omavahelises kohtumises mängu avavärava. Toona võitis Eesti 2:0. Hiljem mängiti omavahel ka Tallinnas ja siis jäi matš 1:1 viiki.


description: Eile lõppes kaheksa kuud väldanud kõrgetasemeline jalgpalliametnike koolitusprogramm, mille lõpetajad teenisid rahvusvaheliselt tunnustatud sertifikaadi Lausanne’i ülikoolilt.

title: Hulk Eesti jalgpalliametnikke läbis rahvusvahelise koolituse

maintext:
Eesti Jalgpalli Liidu (EJL), UEFA ja Lausanne’i ülikooli koostöös toimunud Certificate in Football Management programmis koolitasid vutiametnikke lektorid Glasgow ülikoolist (Šotimaa), Londoni ülikooli Birkbecki kolledžist (Inglismaa), IESE ärikoolist Barcelonast (Hispaania), Poitiers’ ülikoolist (Prantsusmaa), Coventry ülikoolist (Inglismaa) ning SDA Bocconi ärikoolist (Itaalia).
Ingliskeelne koolitusprogramm toimus kolme seminari ja kuue e-õppe mooduli vormis. Kavas oli sissejuhatus jalgpallijuhtimisse, jalgpalliprotsessid, strateegiline juhtimine, turundus ja kommunikatsioon, sponsorlus, avalikud suhted ja meedia, ürituste korraldamine ja vabatahtlike töö korraldus.
«Õppeprogramm pani osalejad praktilistesse olukordadesse, andes seeläbi neile oma tööks vajalikke oskusi. Meil on väga hea meel, et õnnestus see programm Eestisse tuua,» lausus EJLi peasekretär Anne Rei.
«Kõige olulisem oli minu jaoks strateegiline juhtimine – kuidas luua plaan, seda ellu viia ja kontrollida,» ütles programmi edukalt lõpetanud Vändra JK Vapruse juhatuse liige Silver Kurg. «Loomulikult oli tähtsal kohal ka n-ö mõõdikute seadmine, sest alati on oluline teada, kas teed õiget asja või mitte. Antud valdkonnas seni kompetents puudus. Samuti sai teiste klubidega nende tegemiste üle arutada ja kogemusi jagada, mis andis kogu kursusele väga suure plussi.»
«Seadsin enda jaoks eesmärgi aidata võimalikult palju nii Levadia klubi kui ka kooli. See andis hea võimaluse aja maha võtmiseks ja mõtisklemiseks. Tahtsin analüüsida meie igapäevategevusi ja mõelda, kuhu me jõudnud oleme ning tahame jõuda. See oli väga hea võimalus siduda omavahel teooria ja praktika. Minu arvates oli väga vahva, et võimaldati klubidel programmist osa saada ning jäin kursusega väga rahule,» lisas FC Levadia Jalgpallikooli tegevjuht Indrek Petersoo.
Certificate in Football Management kursuse lõpetasid edukalt jalgpalliliidu erinevate osakondade töötajad Raili Ellermaa, Eve Altroff, Sander Jürjens, Siim Kera, Katrin Lagerest, Maris Maripuu, Kertu-Kirit Sild, Veiko Soo, Juss Tamming, Birgit Veebel ja Evely Veski-Palu ning klubide poole pealt Marek Naaris (FC Elva), Karl Palatu (Pärnu Linnameeskond), Indrek Petersoo (Tallinna FC Levadia), Kristjan Tiirik (Tartu JK Tammeka), Kalle Paas (Tartu JK Tammeka), Silver Kurg (Vändra JK Vaprus) ja Hendrik Toots (Tartu FC Santos). Lisaks Eesti jalgpalliametnikele lõpetas kursuse kaks osalejat Lätist, üks Leedust ja üks Türgist. Kursusest loobusid või hetkel ei jõudnud lõpetamiseni 13 inimest.


description: Fitnessisportlane Egle Eller-Nabi avalikustas, et hakkab koostööd tegema bikiinibrändiga Victory Bikini, mille käigus valmivad ka Nabi enda disainitud bikiinid.

title: Kõva sõna: fitnessikaunitar Eller-Nabi saab oma bikiinibrändi

maintext: Esimest Eller-Nabi vormitud võistluskostüümi oli võimalik näha juba septembris, mil Eller-Nabi võistles Las Vegases Mr. Olympial. Kokku oli bikiinifitnessis võistlustules 42 naist, kellest edasi finaali pääses 15 paremat. Finaali eestlanna kahjuks ei jõudnud ehk Bikini Olympia 2016 lõpp-protokollis oli tal kirjas 16. koht. Bikiinide kohta lubas ta aga peagi fännidele uut informatsiooni jagada, töö nendega käivat täies hoos.


description: Soome suusataja Sami Jauhojärvi võrles dopingutarvitamist purjus peaga autorooli istumisega.

title: Jauhojärvi võrdles dopingutarvitajaid roolijoodikutega

maintext:
Jauhojärvi seostas oma mõtted liigselt astmaravimit tarvitanud ning selle eest kahekuulise võistluskeelu saanud Martin Johnsrud Sundby juhtumiga. «See on nagu purjus peaga autorooli istumine. Teil Rootsis on vist piirmäär 0,2? Seda ületades oled roolijoodik. Täpselt sama asi on dopinguga. Seal on kindel piirmäär ning kui seda ületad, oled petis, kui ei ületa, siis pole midagi,» rääkis Jauhojärvi.
Ajakirjanik küsis selle peale, kas Sundby oli tema arvates siis üle piirmäära? «Jah,» vastas soomlane. Kui Rootsis kirjeldatakse norrakate tegevust hallil alal manööverdamiseks, siis Jauhojärvi sõnul pole sellist asja olemas. «On vaid must ja valge ala. Nad on juba pikka aega piire edasi lükanud ning nüüd läksid nad liiga kaugele,» jätkas Jauhojärvi.
Rootsi ajakirjandus on tihti norrakaid astmaravimite pärast kritiseerinud. Samas on rootslased seadnud eetiliselt kahtluse alla ka Soome koondises tihti kasutatavad hapniku maskid. «Reeglite järgi pole see keelatud. Ise kasutasin eelmisel aastal maski neljal korral, kuid tänavu pole veel kasutanud. Mu lihased on heas vormis ning ma ei vaja seda enam,» selgitas soomlane.


description: Inglismaa jalgpallimeistrivõistluste 9. vooru viimases kohtumises alistas Londoni Chelsea koduväljakul 4:0 Manchester Unitedi.

title: Chelsea purustas ManU, Mourinhole Premier League’i suurim kaotus

maintext:
Chelsea asus mängu juhtima juba 1. minutil, kui palli saatis väravasse Pedro. Lisaks tegid skoori veel Gary Cahill 21. minutil, Eden Hazard 62. minutil ning N’Golo Kante 70. minutil.
ManU juhendaja Jose Mourinho jaoks oli see kõige suuremaks kaotuseks Premier League’is. Treenerina on ta ainult korra pidanud vastu võtma suurema kaotuse, kui ta jäi 2010. aastal Madridi Reali peatreenerina 0:5 alla FC Barcelonale.
Premier League’is on Mourinho juhendatavale meeskonnale tänasest rohkem väravaid löönud ainult Tottenham 2015. aastal. Toona kaotas Mourinho juhendatud Chelsea 3:5 Tottenhamile.
Premier League’i tabeliseis 9. vooru järel:
1. Manchester City 20 punkti
2. Londoni Arsenal 20
3. Liverpool 20
4. Tottenham 19
5. Londoni Chelsea 19
6. Everton 15
7. Manchester United 14
8. Southampton 13
9. Watford 12
10. Bournemouth 12


description: Kultuuriminister Indrek Saar tutvustas täna, 19. oktoobril Riigikogule spordivaldkonna arengustrateegia «Spordipoliitika põhialused aastani 2030» aruannet ning pidas spordivaldkonna arengut ja tulevikusuundi käsitleva aastakõne. Postimees avaldab kõne muutmata kujul täismahus.

title: Kultuuriminister Indrek Saar spordi aastakõnes: Eesti on rahvusvahelisel tasemel väärikalt esindatud

maintext:
«Head Riigikogu liikmed
Augustis toimunud Rio Olümpiamängudel saavutas enam kui kolmandik Eesti koondisesse kuulunud sportlastest tulemuse esikümnes ning sõudjad suutsid võita pronksmedali. Paari nädala eest saime kaasa elada meie võrkpallikoondise võitluslikule mängule ja rõõmustada tulemuse üle, mis viib neid taas finaalturniirile. Eesti meeskond on mänginud Euroopa meistrivõistluste finaalturniiril juba kolm korda: aastatel 2009, 2011 ja 2015. Nüüd siis neljas kord.
Meie sportlaste edu rahvusvahelistel tiitlivõistlustel ei tule lihtsalt niisama. Selle eeldus ei ole mitte ainult ühe kindla sportlase või võistkonna ettevalmistus, vaid laiemalt ühiskonnas valitsevad hoiakud liikumisharrastuse ja tervislike eluviiside suhtes. Riik peab tagama selleks tingimused ning looma võimaluse spordiga tegelemiseks kõigile.
Riiklikku spordipoliitikat tuleb vaadata laiahaardelise, planeeritud ja järjepideva tegevusena, mis hõlmab endas valdkondi alates noortespordist tippspordini, korras jooksuradadest olümpiaettevalmistuseni.
Poolteist aastat tagasi Riigikogus heaks kiidetud “Eesti spordipoliitika põhialused aastani 2030” määrab kindlaks visiooni, üleriigilised eesmärgid ja prioriteetsed arengusuunad spordivaldkonnas. Valitsuses 13. oktoobril teadmiseks võetud ja teile esitatud kirjalikust aruandest (PDF) saate põhjaliku ülevaate strateegia elluviimisest, hetkeolukorrast ning olulisematest muudatustest ja arengusuundadest.
Üleriigilise eesmärgina on Sport 2030s sõnastatud, et liikumisel ja spordil on oluline ning kasvav roll eestimaalaste elujõu edendamisel, elukeskkonna rikkuse loomisel ja Eesti riigi hea maine kujundamisel. Üldeesmärgi saavutamist kavandatakse nelja prioriteetse arengusuuna abil:
Valdav osa elanikest liigub ja spordib.
Liikumine ja sport on tugeva organisatsiooniga oluline majandusharu ning tööandja.
Liikumine ja sport on vaimsuse, sidususe ja positiivsete väärtushinnangute kandja.
Eesti on rahvusvahelisel tasemel tulemuslikult ja väärikalt esindatud.
Vaadakem siis lähemalt, millised on pooleteise aasta jooksul ellu viidud tähtsamad muutused ning millised on lähiajal plaanid nende nelja arengusuuna osas.
Kultuuriministeeriumi tellimusel 2015. aasta sügisel läbi viidud laiapõhjaline liikumisharrastuse uuring (PDF) kinnitas, et liikumisharrastusega regulaarselt tegelevate inimeste osakaal on kasvamas. Vähemalt kaks korda nädalas tegeleb liikumisharrastusega 45% elanikest. Oleme selle näitaja poolest Euroopa keskmised. Kuid meie eesmärk on ambitsioonikas - jõuda järele Põhjamaadele, kus sportimisega tegeleb regulaarselt ligi 70% elanikest.
Murettekitav on asjaolu, et liikumisharrastusega ei tegele üldse 1/3 elanikkonnast. Uuringus osalenud tõid ühe olulise lahendusena välja, et tööandjad toetaksid töötajate sportimist. Kuid siin on oluliseks takistuseks sellistelt kuludelt nõutav erisoodustusmaks. See ei ole uus teema! Spordivaldkond ja mõned erakonnad on seda soovinud enam kui kümme aastat. Riigikogus on algatatud ka eelnõusid, kuid need pole varem saanud valitsuse ega koalitsioonierakondade toetust.
Käesoleva aasta 27. aprillil toetas valitsus Kultuuriministeeriumi ettepanekut teha põhimõtteline muudatus maksuseaduses ja kaotada niiöelda erisoodustusmaks töötajate tervise edendamiseks tehtavatelt kuludelt. Riigikogus mõne aja pärast esimesel lugemisel oleva eelnõu järgi saavad tööandjad alates 2018. aastast toetada maksuvabalt iga oma töötaja sportimist 400 euro ulatuses aastas.
Eelnõu vastuvõtmisega näitame selgelt, et riik soodustab ja tunnustab tööandjaid, kes oma inimeste tervisesse investeerivad. Pole põhjust kahelda, et selle tulemusena kasutab üha rohkem ettevõtjaid võimalust soodustada ja kujundada oma töötajate sportimis- ja liikumisharjumusi panustades sellega nii inimeste tervisesse kui ka füüsilisse ja vaimsesse heaolusse. Nii laieneb nende ring, kellele ujulad, spordisaalid ja teiste treeningalade teenused muutuvad kättesaadavamaks.
Noorte liikumisharrastuse suurendamisele aitab kindlasti kaasa Kultuuriministeeriumi eestvedamisel välja töötatud huvitegevuse toetussüsteem. Noorteseire andmetel ei ole 10 protsenti noortest viimase kolme aasta jooksul võtnud osa mitte ühestki huviringist ega trennist. See on ligi 30 000 last ja noort, kellele riik nüüd koos kohalike omavalitsustega abikäe ulatab.
Järgmise aasta 1. septembrist rakenduva huvitegevuse toetussüsteemi eesmärk on anda igale lapsele võimalus osaleda kvaliteetses juhendatud regulaarses huvitegevuses, mille üheks oluliseks ja laiaulatuslikuks osaks on ka sport. Selleks näeb valitsus ette 15 miljonit eurot aastas täiendavaid vahendeid, mis liigub toetussüsteemi rakendaja Haridus-ja Teadusministeeriumi kaudu kohalikele omavalitsustele. Just kohalikud omavalitsused teavad kõige paremini, milline on olukord konkreetses linnas ja vallas ning oskavad kõige paremini hinnata, kuidas luua igale seal elavale noorele võimalused osalemaks huvitegevuses.
Noorena omandatud eluks vajalike oskuste juures ei saa mööda minna ka ujumisest. Eesmärk on selge: tagada kõigile põhikooli lõpetajatele piisav ujumisoskus ja vähendada uppumissurmasid. Selleks on alates 2005 aastast läbi Kultuuriministeeriumi omavalitsusi toetatud 230 000 euroga aastas, kuid sellest ei jätku, et tagada vajalik arv kvaliteetseid ujumistunde.
Viimasel kuuel aastal on veeõnnetustes Eestis kaotanud oma elu 369 inimest. Päästeameti 2015. aastal tellitud uuringust selgus, et 62% 7-18-aastaste lastega perede esindajatest hindab oma laste ujumisoskust kehvaks. Neljandik lastest ei oska üldse ujuda.
2015. aastal koostati Eesti Ujumisliidu ja Päästeameti eestvedamisel Põhjamaade mudeli eeskujul uued ja kõrgemad ujumisoskuse standardid. Testi läbimiseks peab laps suutma hüpata sügavasse vette, ujuda 100 m rinnuli, sukelduda ja tuua käega põhjast eseme, püsida veepinnal puhates ja asendeid vahetades 3 minutit, ujuda seejärel 100 meetrit selili ja väljuda veest. Uuring näitab, et sellele vastav ujumisoskus on vaid 15% Eesti noortel.
Selleks, et tõsta ujumisoskus vajalikule tasemele, esitasin koos kolme valitsuskolleegiga ühise memorandumi, mis teeb ettepaneku uuendada õpitulemuste kirjeldust põhikooli riikliku õppekava kehalise kasvatuse ainekavas, suurendada ujumise algõpetuse kursuse rahastamist ja jätkata ujumistreenerite, juhendajate ja õpetajate koolitamist uuendatud metoodika kohaselt.
Nelja ministri algatus leidis valitsuskabinetis põhimõttelist toetust, kuid selle elluviimiseks vajalikud täiendavad 1,1 miljonit eurot aastas tuleb alles leida. Kabinet otsustas teema juurde tagasi tulla järgmisel aastal riigieelarve strateegia läbirääkimiste käigus.
Spordikorraldus põhineb omaalgatuslike vabatahtlike spordiühenduste tegevusel.
Sporti rahastavad peamiselt kohalikud omavalitsused, üksikisikud, ettevõtted ja riik. Tuginedes avaliku sektori asutuste eelarvetele, uuringutele ja eksperthinnangutele, toetati 2015. aastal sporti kokku ligikaudu 137 miljoni euroga. Sellest 46 miljonit panustasid omavalitsused, 42 miljonit üksikisikud ning nii riik kui ka ettevõtted 25 miljonit eurot.
Rahvusvaheline uuring näitab, et Eestis on otseselt või kaudselt spordiga seotud enam kui 15 000 töökohta. Seega ei tohiks alahinnata spordi panust majandusse ega tööhõivesse.
Ennist tutvustasin Kultuuriministeeriumi ja Sotsiaalministeeriumi algatust tööandja maksusoodustuse näol töötaja tervise- ja spordikulutustelt. See aitab otseselt kaasa ka spordipoliitika teise prioriteetse arengusuuna - liikumine ja sport on tugeva organisatsiooniga oluline majandusharu ning tööandja – saavutamisele.
Mida rohkem inimesi käib spordiklubis või võtab osa spordiüritustest, seda rohkem on raha spordivaldkonnal. Iga lisanduv euro aitab spordivaldkonnas tegutsevatel organisatsioonidel ja ettevõtetel arendada taristut, võtta tööle treenereid ja tõsta palkasid.
Veel kaks aastat tagasi oli suur osa noortetreeneritest ilma püsiva töölepingu ning sotsiaalsete garantiideta. Selle tõsise mure lahendamiseks lõime kõrgema kutsetasemega treeneritele riikliku tööjõukulude toetussüsteemi. Spordiklubid, spordikoolid ja spordialaliidud saavad alates 2015. aastast taotleda 5. ja kõrgema kutsetasemega treeneritele tööjõukulude toetust kuni 50% ulatuses.
Toetuse eesmärk on parandada laste ja noorte sportimisvõimalusi kõikjal üle Eesti, väärtustada treeneri ametit ja kindlustada kõrgema kvalifikatsiooniga treenerite järelkasv. Tänu sellele saab käesoleval aastal riigilt tööjõukulude toetust ligi 1200 kõrgema kutsetaseme treenerit, kes juhendavad enam kui 37 000 lapse ja noore sportimist 369 organisatsioonis. Järgmise aasta riigieelarves oleme koostöös Rahandusministeeriumiga ette näinud täiendavaid vahendeid veel sajale treenerile.
2015. aastal käivitas Kultuuriministeerium ka spordi rahastamise reformi, mis muudab senise spordirahastamise selgemaks ja läbipaistvamaks ning vähendab bürokraatiat ja tegijate tarbetut jooksutamist.
Esimesed sammud on juba tehtud. Kui eelmistel aastatel pidid spordiorganisatsioonid lootma, et neile leitakse vajalikud lisavahendid riigieelarve menetlemise käigus Riigikogus, siis nüüd on 1,5 miljonit eurot spordiorganisatsioonide täiendavat toetust kirjutatud valitsuse poolt esitatud riigieelarve projekti ehk n.ö. baasi. See muudatus suurendab kindlustunnet ning tagab, et maksumaksja raha jagatakse spordiorganisatsioonide poolt kokku lepitud arusaadava ja läbipaistva mudeli põhjal.
Samuti on Kultuuriministeerium teinud ettepaneku muuta hasartmängumaksu seadust ja suunata seadusega spordile ette nähtud raha täies mahus EOKle olümpiaettevalmistusprojektide toetamiseks. Arutelud Hasartmängumaksu Nõukogu reformimise teemal jätkuvad ning loodame saavutada kokkuleppe peatselt, kui rahandusminister terviklahendusega valitsusse tuleb.
Sporditeemad jõuavad väga sageli välja rahani. Ometi on liikumine ja sport vaimsuse, sidususe ja positiivsete väärtushinnangute kandja. Sportimine eeldab kokkulepitud reeglite täitmist, lugupidamist kaaslaste ja konkurentide suhtes, oskust ausalt võita ja väärikalt kaotada. Lugupidamine konkurentide suhtes loob ühiskonnas aluse positiivsete väärtushinnangute kujunemisele. Sport on tõhus kasvatus- ja kaasamisvahend, mille mõjul saab laiendada ühistegevust ja ühiskonna lõimumist.
Usun, et kedagi siin saalis olijatest ei jätnud külmaks Islandi jalgpallikoondise kaheteistkümnes mees suvistel jalgpalli Euroopa meistrivõistlustel. Tuhanded käed plaksumas samas rütmis ja fännid hüüdmas “huh”. See andis hoogu nii võistkonnale kui ka kogu rahvale.
Sarnaseid näiteid võib tuua ka Eestist – vaid kümme päeva tagasi elas Tondirabas Eesti võrkpallikoondisele kaasa enam kui 5600 kirglikku pealtvaatajat, olles justkui seitsmendaks meheks väljakul.
Rõõm hea ja ausa mängu üle kannab ja ühendab meid kõiki. Me elame nädalast nädalasse kaasa meie tippmängijate ülesastumistele Poola ja Inglismaa jalgpalliliigas. See innustab meie noori sportima ja liidab ühiskonna erinevaid gruppe. Nii nagu ka meie koondise saavutused Rio olümpiamängudel.
Mul on hea meel täna siin kõneledes tunnustada ka kõigi nende inimeste ja organisatsioonide tööd, kes igapäevaselt aitavad kaasa liikumisharrastuse ja spordi edendamisele puuetega inimeste hulgas. Te teete sageli märkamatult piiratud ressurssidega väga paljude inimeste jaoks head. Sport ja liikumine aitavad hoida ka nendel inimestel sära silmades.
Mis veel aitaks? Meie sportlaste edu mäletamine ja laiemalt spordiajaloo arendamine propageerivad sportlikke väärtusi. Tartus asutati kevadel sihtasutus Eesti Spordi- ja Olümpiamuuseum, mis võttis üle riigiasutuse Eesti Spordimuuseum funktsioonid kultuuripärandi uurija, koguja, säilitaja ja vahendajana. Muuseumil on koostöös EOKga võimalus kujuneda atraktiivseks ja ajakohaseks spordilugu avalikkusele vahendavaks asutuseks.
Ka spordist rääkides, spordi ajalugugi uurides ja tutvustades, peame kõige suure ja üleva kõrval suutma kõnelda ka probleemidest.
Sport peab olema aus. Just seetõttu kirjutasime koos 19ne Euroopa Liidu kolleegiga Rio olümpiamängude eel ühispöördumise, milles avaldasime selget toetust WADA-le dopinguvastases töös. Me peame riigina tegema kõik vältimaks võimalust, et meie sporditalent ei jõua pjedestaalile seetõttu, et mõni konkurent ei soovi kinni pidada kokkulepitud reeglitest ning mängib räpast mängu.
Nii Kultuuriministeerium kui ka Eesti Olümpiakomitee on viimastel aastatel suurendanud oma rahalist toetust sihtasutusele Eesti Antidoping eesmärgiga seista puhta spordi eest nii tipptasemel kui ka noortespordis. See hoiak peab olema kompromissitu nagu ka suhtumine spordivõistlustega manipuleerimisse. Eesti ühines Euroopa Nõukogu spordivõistlustega manipuleerimise vastase konventsiooniga, mille eesmärk on kaitsta spordi ausust ja spordieetikat kooskõlas spordi autonoomsuse põhimõttega ja tõhustada rahvusvahelist koostööd. Riigikogus on menetluses hasartmänguseaduse muudatused, mille vastuvõtmise järel on võimalik spordivõistlustega manipuleerijaid tulevikus kriminaalkorras karistada.
Eesti sportlased on võitnud viimastel aastatel rahvusvahelistelt tiitlivõistlustelt keskmiselt üle 125 medali aastas, millest umbes 10% on võidetud olümpiadistsipliinidel. Eelmine aasta oli Eesti spordile eriline, sest lisaks rekordarv medalitele oli esmakordselt kahe sportmängu täiskasvanute rahvuskoondis esindatud Euroopa meistrivõistluste finaalturniiril.
Väärikas esindatus ei tähenda aga ainult häid sportlike saavutusi. Eesti spordiorganisatsioonid on tõestanud ennast väga heade rahvusvaheliste võistluste korraldajatena. Need võistlused ei tõsta mitte ainult spordiorganisatsioonide võimekust, vaid omavad ka olulist majanduslikku mõju nii piirkonnale kui ka Eestile tervikuna. Läbi nende võistluste on võimalik Eestit tutvustada atraktiivse reisisihtkohana. Ja loomulikult innustab võistlemine kodupubliku ees kõiki meie sportlasi.
Rahvusvahelise usalduse võitmine ja seeläbi kõrgetasemeliste võistluste korraldamisõiguse saamine ei ole lihtne. Tegemist on järjepideva ja pikaajalise tööga, mille edukust kinnitab muuhulgas fakt, et Eesti esindajad on näiteks: võrkpalli, jalgratta, kergejõustiku ja orienteerumise rahvusvaheliste organisatsioonide juhtorganites.
Eesti on rahvusvahelisel tasemel tulemuslikult ja väärikalt esindatud. Eelmisel aastal saime meeldiva üllatusega koos ka ehmatuse osaliseks, sest kahe koondise saatmine Euroopa meistrivõistluste finaalturniirile tähendas ka täiendavat rahavajadust ja tuleb tunnistada, me ei olnud selleks valmis. Nüüdseks on ka sellised olukorrad läbi mõeldud ja valitsus kinnitanud kultuuriministeeriumi ettepanekul põhimõtted tagamaks rahvusvaheliste tiitlivõistluste finaalturniirile pääsenud suurekoosseisulistele võistkondadele lisarahastus. Energia võib nüüd ja tulevikus eelarvevaidluste asemel palliplatsile suunata.
Lõpetuseks peatun kõige olulisematel spordivaldkonna investeeringutel.
Riigi abil sai sellel aastal korda mitu olulist spordiobjekti. Renoveeritud Männiku lasketiirus sai korraldada laskmise juunioride Euroopa meistrivõistlusi.
9. juulil avati pidulikult Pärnu Rannastaadion ja nüüd saab suvepealinnas korraldada kõrgetasemelisi rahvusvahelisi kergejõustiku- ja jalgpallivõistlusi.
2016. aasta eelarvest eraldati Eesti Jalgpalli Liidule 5 miljonit eurot Lilleküla staadioni renoveerimiseks. Renoveeritud suurema mahutavusega staadion oli eelduseks, et korraldada 2018. aastal Eestis UEFA Superkarika mäng, kus kohtuvad Euroopa Meistrite Liiga võitja ja Euroopa Liiga võitja. See mäng toimub 14. augustil 2018. aastal.
Eesti spordimaastikul puudub veel spordilaagrite läbiviimiseks ühtne kompleks, kus oleks võimalik tegeleda alaspetsiifiliselt ning oleks tagatud täielik võimaluste kogum toetavate tegevuste läbiviimiseks. Selle probleemi lahendamiseks jätkame investeeringuid Kääriku Spordikeskuse arendamiseks kaasaegseks treeningkeskuseks. Käärikule tekkiv moodne treeningbaas annab suuremale osale eri spordialade esindajatele võimaluse treenida Eestis ja toob Eestisse ka väliskülalisi, luues sellega töökohti, tuues käivet ning toetades piirkonna arengut.
Ja kõige lõpuks. Mul on suur rõõm, et valitsus toetas Kultuuriministeeriumi ettepanekut eraldada Kalevi staadioni renoveerimiseks 7 miljonit eurot. See staadion on sümboolse tähendusega kogu eesti rahvale. Tantsupidusid on seal peetud üle poole sajandi ja 2019. aasta juubelipeol õnnistavad tantsijad ja publik sisse uhiuue kaua oodatud väljaku. Samuti on valmiv staadion täismõõtmetes ja rahvusvahelistele nõuetele vastav mitmel eesmärgil aastaringselt kasutatav spordirajatis.
Kõik need tegevused, millest oma aruandes kõnelesin, on vaid murdosa sellest, millega tuhanded pühendunud inimesed spordivaldkonnas päevast päeva tegelevad. Liikumisharrastusest tulemusspordini ja vastupidi ongi lõputu hulk tegevusi ja detaile, aga ükski neist ei ole väheoluline, kui tahame rahvana saavutada endale püstitatud eesmärke.
Kõigi nende eesmärkide puhul peaksime alati silme ees hoidma spordi pakutavat unikaalset võimalust saada paremaks inimeseks. Just see annab kogu asjale mõtte. Spordivõistlusel tekkiv olukord, kus ühelt poolt tuleb keskenduda parima tulemuse saavutamisele ja teisalt peame inimesena kontrollima oma võidujanu ning pidama kinni reeglitest ja austama oma konkurente, on universaalne harjutus tsiviliseeritud ühiskonnaliikmeks olemiseks.
Oskust väärikalt kaotada ja suuremeelselt võita, võistlusolukorras kõrgenenud adrenaliinist hoolimata, saame aga õppida vaid siis, kui mängureeglitest kinni pidamine on ühiskonnas tunnustatud norm. Ükski ebaausalt saavutatud võit ei tohi olla pühitsetud. Seepärast on aus mäng igal hetkel eeldus, ilma milleta ei ole kõigel muul mõtet.
Aus mäng ongi sportlik elustiil.
Tänan tähelepanu eest!
Elagu sportlik Eesti!»


description: Viieaastane Glasgow Celtici jalgpalliklubi fänn Louis Kayes helistas Celtici kontorisse ning vabandas, kuna pidi sõbra sünnipäeva tõttu Celtici laupäevase liigamängu Motherwelliga vahele jätma.

title: Viieaastane poiss helistas jalgpalliklubisse, et selgitada oma tribüünilt puudumist

maintext:
Poisi ema Lisa Kayesi sõnul laenas poeg temalt telefoni ning helistas jalgpalliklubile. Väidetavalt tundis Louis väga suuri süümepiinu, et ei saanud mängule kohale minna. Poisi eesmärk oli telefonitoru teise otsa saada kas Celtici peatreener Brendan Rodgers või siis tema lemmikmängija ning jalgpalliklubi kapten Scott Brown.
«Ta tahtis neile mõlemale teada anda, et ta ei saanud mängule tulla. Igaks juhuks, sest võib-olla nad otsisid teda,» rääkis ema. Louisi sõnul oli sünnipäevapidu küll tore, kuid mitte mingil juhul ei kavatsenud ta kolmapäeval toimunud Meistrite liiga kohtumist Borussia Mönchengladbachiga vahele jätta. «Tõenäoliselt on tegemist kõige kirglikuma viieaastase Celtici fänniga. Talle ei meeldi mängudelt puududa. Ilmselt jääb mäng Motherwelliga pikka aega viimaseks vahele jäänud mänguks,» sõnas poisi ema.
Louis oli enne kolmapäevast Meistrite liiga kohtumist küll närvis, kuid ennustas omade 3:1 võitu. Siiski oli hoopis külalismeeskond see, kes mängu 2:0 võitis.


description: Autoralli MM-sarjas tehti täna algust hooaja eelviimase etapiga. Walesi ralli avapäev kujunes väga edukaks DMACKi tiimis kihutavale eestlasele Ott Tänakule, kes hoiab kaheksa kiiruskatse järel 2. kohta. Liidrikohal sõitvast Sebastien Ogierist jääb Tänak maha 37,3 sekundiga. Kolmas on Thierry Neuville, kaotust Ogierile on 1.09,0.

title: Postimehe fotod: Ott Tänakule suurepäraseks kujunenud võistluspäev Walesis

maintext:
Rehvitootjate vihane võitlus saab jätkuda
Autorallis pole rehvitarnijate ümber nii palju kisa ja kära kui vormel-1 sarjas, aga ka WRCs on kaks seltskonda, kes näevad asju erinevalt. Esimesed sooviksid jätta alles ühe rehvitarnija, teised eelistavad firmade vahel näha vihast võitlust. Alates 2011. aastast on konkurents olnud vaba ja ilmselt jääb see nii ka tulevikus.


description: Eesti võrkpallikoondis alistas täna kodus 3:0 Läti rahvusmeeskonna ja kindlustas sellega läbi play-offi koha järgmise aasta EMil. Koondise mängumees Oliver Venno ütles kohtumise järel, et täna olid kõik trumbid eestlaste käes.

title: Oliver Venno võidumängust: alguses oli pinget ikka kõvasti

maintext:
«Alguses oli pinget ikka kõvasti, aga mida rohkem me suutsime oma mängu peale suruda, seda ebakindlamaks nad muutusid,» rääkis Venno mängust, kus Eesti andis lätlastele geimides vastavalt 20, 19 ja 16 punkti.
«Täna oli meie poolt ka kodusaal ja kodupublik, väga hea oli mängida ja näiteks lätlasi ma üldse ei kuulnudki kaasa elamas. Tahaks loota, et ka järgmistel mängudel on sama palju rahvast meid vaatamas ja toetamas,» kiitis Venno ka publikut, keda oli täna saali kogunenud lausa 5861 inimest.


description: Hannes Soomer tegi täna Magny-Cours’i ringrajal toimunud MM-etapil suurepärase sõidu, tõustes võistluse käigus 19 kohta. Eesti võidusõitja alustas võistlust 31. positsioonilt ja lõpetas jõuproovi 12.

title: Hannes Soomerilt Prantsusmaal suurepärane sõit

maintext:
Väga hästi läks ka tema meeskonnakaaslasel Niki Tuulil, kes startis neljandana ja lõpetas võistluse poodiumi teisel astmel.
Soomeri tulemus on seda märkimisväärsem, et tänavuse ja mulluse hooaja peale kokku on tal selles klassis ette näidata vaid kaks osaletud etappi, millest esimene läks suuresti eriti heitlike ilmaolude nahka.
«Tunne oli väga hea,» ütles eestlane pärast võistlust. «Seadistasime ratast eelmisel etapil saadud kogemuste põhjal ja saime selle märja raja jaoks hästi paika. Tundsin end enesekindlalt ja otsustasin seepärast seda seadistust kasutada ka kuival rajal, mis osutus ainuõigeks otsuseks! Ratta seadistust saab veel paremaks muuta, kuid olema õigel teel ja jäänud on vaid viimistlus.»
MM-sarja järgmine osavõistlus toimub Jerezi ringrajal Hispaanias 14.-16. oktoobril.


description: Korvpalliportaali Sportando väitel pole NBA meeskonnal Los Angeles Lakersil enam oma pingil ruumi Metta World Peace'ile, aga tiim tahab vanameistrit hoida klubis abitreenerina.

title: Los Angeles Lakers tahab teha vanameistrist abitreeneri

maintext:
NBA allikate väitel võib juhtuda, et kui 36-aastane Metta World Peace, kes kuulub Lakersisse alates 2015. aastast, ei mahu tiimi mängijate hulka, siis proovitakse kogenud mängumeest panna abitreeneri rolli. Otsuse taga olevat asjaolu, et Metta World Peace olevat olnud väga heaks eeskujuks noortele mängijatele eelmisel hooajal.
Varasemalt Ron Artesti nime kandnud mängumees on NBAs pallinud juba aastast 1999, kuigi viimastel aastatel jõudis mees käia ka Hiinas ja Itaalias. Lakersis mängis Metta World Peace ka aastatel 2009-2013, tulles meeskonnaga 2010. aastal ka NBA meistriks.


description: Laupäeval joostud Tartu Linnamaraton ületas viiendal juubeliaastal esimest korda 6000 osaleja piiri. Täpsemalt osales 1. oktoobril Tartus jooksudel rekordilised 6252 inimest. Lisaks osalejate arvu rekordile langes ka maratoni rajarekord.

title: Tartu Linnamaraton nihutas rekordeid

maintext:
Juurdekasv tuli võrreldes varasemate aastatega ennekõike 10 km distantsi osalejate näol. Kokku osales seal 1927 jooksjat ja kepikõndijat. Poolmaratonil oli osalejaid 757 ja maratonil 542. Seega kokku osales põhidistantsidel rekordiliselt 3226 jooksjat ja kepikõndijat. Eelmisest rekordist ligikaudu 150 inimest rohkem.
Lastejooksudel tegi esialgsetel andmetel kaasa 3026 jooksjat. Rohkem oli tillujooksust osavõtjaid - 2118 väikest jooksusõpra, minimaratonil oli jooksjaid 908.
Tartus langes ka rajarekord. Raivo Alla ületas võitjana finišijoone ajaga 2:28.09. See on üle nelja minuti kiirem kui varasem rajarekord, mis kuulus esimesest linnamaratonist Dimitri Aristovi nimele.
Maratoni distantsi teine koht läks Lätti, Jevgenijs Turkins seisis poodiumi teisel astmel ning eelmise aasta võitja Rait Ratasepp oli kolmas. Naistest oli kiireim Jana Treier ajaga 3:07.47. Teine oli Margit Mälter ja kolmas Sille Puhu.
Poolmaratoni võidu võttis endine laskesuusaäss Indrek Tobreluts ajaga 1:14.32. Teine oli varasem Linnamaratoni võitja Dimitri Aristov ja kolmas Karel Viigipuu. Naistest oli kiireim lätlanna Ilona Marhele ajaga 1:18.03, mis on pisut vähem kui minuti jagu parem Lily Luige poolt kaks aastat tagasi Tartu Linnamaratoni 21 km distantsi naiste rajarekordit tähistanud ajast. Lätlanna esindas muuhulgas oma kodumaad ka suvel toimunud Rio olümpiamängudel maratonijooksus. Teine oli laupäeval Sigrid Valdre ja kolmas Maris Tamm.
Rauno Laumets võidutses kõige suurema osavõtjaskonnaga 10 km distantsil ajaga 32.29, teine oli Ivar Ivanov ja kolmas lätlane Anatolijs Macuks. Naiste võit läks taas Lätti. Kiireim oli Jolanta Liepina (37.38), teise koha sai Olga Andrejeva ja kolmanda Egle-Helena Ervin.
Tartu Maratoni Kuubiku võitjaks tuli meestest Allar Soo (3954 punkti). Teine Sander Linnus (3933) ja kolmas Aimar Hussar (3909). Naistest võitis ülekaalukalt Sille Puhu (3759 punkti), teine oli Reeda Tuula (3539) ja kolmas Tea Pärnik (3448).
Tartu Linnamaraton oli viimane Tartu Maratoni Kuubik 2016 osavõistlus. Kokku osales sel aastal Kuubiku sarjas 10 515 inimest. Tartu Maratoni Kuubik 2017 algab uuel aastal, 26. veebruaril 44. Tartu Maratoniga.


description: Jalgpalli Austraalia kõrgliiga kohtumises Brisbane Roari ja Melbourne Victory vahel jooksis lõpuminutitel platsile bokserite väel mees, kelle kättesaamiseks tuli turvameestel kurja vaeva näha. Hiljem selgus, et publikult hea füüsilise vormi eest kiita saanud tegelase näol oli tegemist pesuehtsa eestlasega.

title: Fotod: dopinguklubiga seotud eestlane jooksis Austraalia kõrgliiga mängus poolalasti väljakule

maintext:
Juhan Noode jooksis väljakule 87. minutil ning turvamehed pidid teda pikalt taga ajama, enne kui neil õnnestus korrarikkuja murule tõmmata. Sel hetkel oli Brisbane 0:1 kaotusseisus, kuid mänguseisak andis neile aega ennast koguda ning kohtumise lõpusekunditel löödigi viigivärav. Fännid kiitsid hiljem, et mehe kõhul olnud loosung «Edasi, Brisbane» sai sellega täidetud.
Sotsiaalmeedias leidus mõistagi neidki, kes korrarikkuja rumalaks tembeldasid, kuid paljude arvates oli tegu igava mängu kõigi ägedama hetkega. Lisaks kiideti meest hea füüsilise vormi eest ja märgiti, et Roar võiks ta enda ridadesse võtta, kuna ta olevat liikunud platsil teravamalt kui nii mõnigi mängija.
Noode jagas tempu uhkelt ka enda Instagrami-kontol. Kunagi Flora noortemeeskondadesse kuulunud Noode mängis Eestis viimati jalgpalli 2015. aastal, kuuludes kurikuulsa Tallinn C.F.-i nimelise klubi ridadesse. Kuna aga neli nende mängijat andsid 2015. aasta oktoobris positiivse dopinguproovi, olles tarvitanud kanepit ja ecstasy't, eemaldas Eesti Jalgpalli Liit nad vastavalt reglemendile meistrivõistlustelt ning klubi lõpetas seepeale tegevuse.
Üks dopingutarvitamise eest kaheaastase võistluskeelu saanud mängija, Kevin Ingermann, jooksis tänavu jaanuaris platsile Saku suurhallis peetud Kalev/Cramo ja Nymburki vahelise korvpallikohtumise ajal, sama tegi Tallinn C.F.-i juhtkonda kuulunud Gert Reinberg. Samuti on Ingermann käinud koos kaaslastega tembutamas jalgpalli Eesti meistriliiga mängudel, rippudes ühel korral näiteks Lasnamäel Infoneti staadioni lipuvarda küljes. Veel paari aasta eest oli Ingermanni näol tegu Eesti jalgpalli tulevikulootusega, muuhulgas mängis ta 2012. aastal Tallinnas peetud U19-vanuseklassi EM-finaalturniiril.
Fotomeenutus Ingermanni ja Reinbergi «kangelasteost» Saku suurhallis:


description: Eesti jalgpallur Henrik Ojamaa pääses Go Ahead Eagles'i eest kuuajalise pausi järel algkoosseisu, kui tegi karikamängus Jordan Boysi vastu kaasa 75 minutit.

title: Ojamaa teenis karikavõistlustel mänguaega


description: Tänavu Austraalia lahtistel meldooniumiga vahele jäänud tennisist Maria Šarapova tegi läinud ööl Las Vegases kaasa heategevuslikul turniiril, millega toetati Elton Johni AIDS-i fondi.

title: Võistluskeelu all olev Šarapova naasis tenniseväljakule

maintext:
Esmalt pandi Šarapova paari 16-aastase ameeriklanna Taylor Johnsoniga, kuid nad pidid tunnistama Martina Navratilova ja Liezel Huberi paremust.
«See oli Taylori jaoks suur sündmus ja mulle samuti. Ma polnud juba ammu väljakul olnud ja nii mina kui Taylor saime lihtsalt mängimisest rõõmu tunda ning pisut naerda,» ütles võistluskeelu all olev Šarapova ESPN-ile. Hiljem oli ta paaris John McEnroe'ga.
Ametlikel turniiridel võib Šarapova osaleda alates tuleva aasta 26. aprillist. Algselt määrati talle kahe-aastane võistluskeeld, aga Rahvusvaheline Spordiarbitraaž (CAS) muutis selle eelmisel nädalal 15 kuu pikkuseks.


description: Inglismaa jalgpallimeistrivõistlused on olnud teistele ikka eeskujuks, kuidas raha teha. Inglaste suured telelepingud on teinud konkurendid alati kadedaks, kuid nüüd on Premier League ise kriisi lävel.

title: Premier League on tõsise kriisi lävel

maintext:
Avalikkuse ette on jõudnud telekanali Sky Sportsi vaatajanumbrid ja need näitavad, et sel hooajal on Premier League’i vaadatavus langenud võrreldes eelmisega koguni 19 protsenti, kirjutab Sportsmail.
Sky Sports ja BT Sport maksid viimati Premier League’i mängude ülekannete õiguste eest koguni 5 miljardit eurot kolme hooaja eest. Käimasolev hooaeg on pärast lepingu sõlmimist seejuures alles esimene.
Briti meedia hinnangul on vaatajanumbrite langemine suureks üllatuseks, kuna liiga on tänavu ülimalt ühtlane ning meedias on Inglismaa kõrgliigast tohutult räägitud. Lisaks on vürtsi juurde andnud sellised nimekad treenerid nagu Pep Guardiola, Jose Mourinho ja Jürgen Klopp.
Asjaosalised ise ei soovinud veel häirekella lüüa ning tõid välja ka mõned põhjused, miks nende arvates on vaatajanumbrid langenud. Ühe probleemina toodi välja illegaalsed striimid, seejärel pidavat süüdi olema kuum suvi ning ka augustikuus toimunud Rio olümpiamängud.
Samas usub Sportsmail, et praeguse trendi jätkudes on tegemist suure löögiga Premier League’i, sealsete klubide ja teleõigusi omavate firmade pihta.
«Praegu on veel vara tõsiseid järeldusi teha. Mitmed suured mängud on alles ees nagu esmaspäevane Liverpooli ja Manchester Unitedi duell,» teatas Sky Sportsi pressiteenistus.


description: Naiste Eesti võrkpalli karikavõistluste esimese veerandfinaali avamängus alistas Tartu Ülikool/Eedeni naiskond võõrsil Famila/Võru Võrkpalliklubi 3:1 (25:18, 28:26, 21:25, 25:13). Kordusmängu peavad naiskonnad Tartus 2. novembril.

title: TÜ/Eeden astus sammu karikavõistluste poolfinaali suunas

maintext:
Võitjate poolel kogusid suisa viis pallurit kahekohalise skoori, resultatiivseim oli Ingris Suvi 22 punktiga. Rünnakul lõi ta küll 52 tõstest punktiks vaid 16, ent löödud viis ässpallingut oli matši parim näitaja. Kokku lõid võitjad 15 serviässa, koduväljakul mänginud võrulannad vaid neli.
Suvi kõrval panustasid punktiliselt võitu enim Mari Arak (13), Kadi Mägi, Renate Pikk ja Laura Reiter (kõik kümme punkti). Võru naiskonnale tõi Hanna Liisa Ilves 15 punkti, Emma-Marie Pihlap lisas kümme silma.
Karikavõistluste veerand- ja poolfinaalides selgub edasipääseja kahe mängu kokkuvõttes. Kui mõlemad võistkonnad võidavad ühe kohtumise, määrab edasipääseja punktide arv, kus 3:0 ja 3:1 võit annavad kolm punkti ja 3:2 edu võitjale kaks ning kaotajale ühe punkti. Võrdsete punktide korral mängitakse edasipääseja selgitamiseks kuldne geim.
Meeste karikavõistlustel jäi Järvamaa Võrkpalliklubi ja TTÜ vaheline esimene veerandfinaalmäng tehnilistel põhjustel ära. Olukorda hakkab arutama alaliidu sporditehniline komisjon, mis koguneb tuleval nädalal.
Meeste karikavõistlustel on üks veerandfinaalseeria juba lõppenud, kui Bigbank Tartu alistas mõlemas kohtumises rahvaliiga tšempioni ning sellest hooajast esiliigaga liitunud Neemeco SK. Tartlaste vastane tuleb põnevusduellist, kus võitlusse asuvad Tallinna Selver ja Rakvere Võrkpalliklubi. TTÜ ja Järvamaa paari võitja läheb vastamisi kas Pärnu Võrkpalliklubi või TTÜ/Kiiliga.


description: Eesti jalgpallikoondise peatreener Martin Reim tunnistas pärast 2018. aasta MM-valikmängus Kreekalt saadud kaotust, et mänguplaani suudeti täita, kuid taas olid koondise jaoks murekohaks standardolukorrad.

title: Reim: üritasime 2. kuni 93. minutini väravat lüüa

maintext:
«Nurgalöökide puhul teadsime, et nad on hästi võimsad ja jõulised. Meil oli esimese nurgalöögiga probleeme. Esimesed poolteist minutit ei meeldinud mulle meie esituses üldse,» rääkis Reim mängujärgsel pressikonverentsil. «Tuldi ja löödi see pall nagu papinael sinna nurka ära. Selliseid asju ei saa lubada.»
Lihtne viga kasti lähedal
Teise värava puhul tunnistas Reim, et selles olukorras sai Aleksandr Dmitrijevi poolt tehtud natuke liiga lihtne viga, mis kinkis vastastele trahvikasti lähistelt karistuslöögi. «Oli natuke liiga lihtne viga kasti lähedal. Löök tuli seejärel ju väravavahi nurka. Samas oli seal suur meeste hulk ja väravavahil oli keeruline löögile reageerida,» kirjeldas Reim teist väravat.
Läksime väljakule kindla plaaniga haarata initsiatiiv ja olla agressiivselt ründavad.
Kuigi Eesti jäi juba 2. minutil kaotusseisu ja seejärel tuli asuda maruliselt ründama, siis Reimi sõnul oli ründav mänguplaan eestlastel nagunii kavas. «Plaanisimegi mängida suhteliselt sarnast mängu. Läksime väljakule kindla plaaniga haarata initsiatiiv ja olla agressiivselt ründavad. Teadsime, et teatud tsoonides on neil väheke vanemad mängijad ja üritasime neid natuke survestada,» kirjeldas peatreener mänguplaani ning tunnistas, et kokkuvõttes on kaotus ikkagi kaotus.
«Mis seal kaotusmängus ikka rahule saab jääda. Üritasime 2. kuni 93. minutini väravat lüüa. Selle üle on hea meel, et me ei kaotanud hetkekski usku, et oleme võimelised väravat lööma. Viisime palle vastaste liini taha. Kvaliteet ei olnud täna aga see, mida oleks vaja olnud. Soov ja tahtmine mängu võita oli positiivsem pool,» rääkis Reim.
Emotsioonid möllasid
Peatreener tunnistas, et ka tema jaoks oli tegemist emotsionaalse mänguga ning energiat kulus omajagu ka platsi ääres. «Mida suurem on mäng, siis seda suuremad emotsioonid on ka endal. Füüsiliselt võimsate vastastega mängides peame olema ka ise jõulised ja agressiivsed. Mina kemplesin rohkem kohtunikega,» muigas peatreener. «Emotsioonid ikka mängu ajal möllavad. Oli asju, milles olin kohtunikega erimeelsusel. Nii on see jalgpallis alati, et ei ole rahul, kui vilistatakse.»


description: Jalgpalli Eesti meistriliiga 34. voorule annab tippudest taas avalöögi tabeliliider Infonet, kes on klubi ajaloo esimesele tiitlile väga lähedal. Kolmest allesjäänud mängust vajab Lasnamäe klubi kuldmedali kindlustamiseks vaid kahte võitu ja neist esimest minnakse reede õhtul võtma Narva. Infoneti ja Transi kohtumine algab piirilinnas kell 19.00 ning Postimees toob selle otsepildis vaatajateni, ülekannet kommenteerib Kristjan Jaak Kangur.

title: Jalgpalli otsepilt: Infonet püüab Narvas teha suure sammu tiitli poole

maintext:
POSTIMEHE TELEMÄNG
Narva Trans – Tallinna Infonet
Reedel 21. oktoobril kell 19.00 Narva kunstmurustaadionil
Kuigi Infonet noppis möödunud reedel Tartu Tammeka vastu kolm punkti, tehti suurem samm tiitli poole päev hiljem – kahe lähima konkurendi kaotused viisid Lasnamäe meeskonna oma esimesele tiitlile väga lähedale. Seekord on Infonetil võimalik laupäevale vastu minna seitsmepunktilise eduga – selleks peab tiitlinõudleja reedel Ida-Virumaal Narva Transi alistama.
Infonet pole oma viimastes võitudes olnud tohutult veenev, kuid teinud täpselt nii palju kui vaja. Mängule tullakse hea emotsiooniga, sest teisipäeval alistati Evald Tipneri karikavõistlustel Levadia ja jõuti klubi ajaloos esmakordselt veerandfinaali. Tabelis on Infonetil vooru eel 73 punkti – neli punkti enam kui Floral ja Levadial ning seitse punkti rohkem kui Nõmme Kaljul. Viimastel on aga üks mäng varuks.
Punkte vajab ka Trans – piirilinna võistkonnal on vaid punkt enam kaheksandal kohal asuvast Tartu Tammekast. Arvestades, et eelmise vooru 0:2 kaotus Florale pöördus mängukeelu all olnud German-Guri Lvovi kasutamise tõttu lõpuks hoopis tehniliseks kaotuseks, tähendab see, et võrdsete punktide korral oleks lõpptabelis kindlasti eelis Transi konkurentidel.
Mängukeeldude arvutamisega peavad narvakad hoolsad olema ka seekord, sest kui Flora vastu platsi äärde jäänud Igor Ovsjannikov, Dmitri Prošin ja Dmitri Barkov saavad väljakule naasta, siis Bi Sehi Elysee Irie, Rizvan Umarov, Viktor Plotnikov ja Svjatoslav Jakovlev jäävad kohtumisest kaartide tõttu eemale. Infoneti poolel ei saa samal põhjusel kaasa lüüa ründaja Vladimir Voskoboinikov.
Transi juhendaja Adjam Kuzjajev: «Nii palju kui on võimalik, soovime positiivseid emotsioone sellel hooajal veel saada. Loomulikult mängime ainult võidule.»
Transi poolkaitsja Viktor Plotnikov: «Viimane kodumäng liidrite vastu, mis siin rohkem öelda? Peame tõestama endale ja fännidele, et meil on võimet ja tahet ilusat mängu mängida. Me ei anna niisama alla mitte mingil juhul!»
Infoneti peatreener Aleksandr Puštov: «Vajame võitu, mistõttu teeme kõik võimaliku, et seda saavutada.»
Infoneti poolkaitsja Sergei Mošnikov: «Narva Trans on hea meeskond, kes on näidanud, et võib punkte haarata ka tugevamatelt vastastelt. Kindlasti ei tule lihtne mäng, kuid eesmärk on selge – naasta Narvast kolme punktiga!»


description: Vaid ühe mängu Inglismaa rahvuskoondise eesotsas püsinud Sam Allardyce’i on Rooney käest vabandust palunud, kuna ründaja sattus pärast MM-valikmängu Slovakkia vastu suuresti peatreeneri taktikavaliku tõttu kriitika alla.

title: Inglismaa endine treener palus Rooneylt vabandust

maintext:
«Sam palus mult lennukis teel koju vabandust. Ta teadis, et tegi vea. See tekitas segadust, kui Sam tuli ja ütles, et mängin seal, kus ma ise tahan. Käitusin täpselt tema juhiste järgi. Ma ei hakanud ise määrama, et tahan mängida siin või seal,» rääkis Rooney, kelle hinnangul käitus meedia temaga ebaõiglaselt.
Inglismaa koondise kaptenit häirisid ka Allardyce’i vihjed, mis viisid meedia süüdistuseni, nagu oleks tema see, kes valiks algkoosseisu. «See ei ole tõsi. Ma mängin täpselt juhiste järgi,» ütles 30-aastane ründaja. Pärast peatreeneri vallandamist pole Rooney temaga kontaktis olnud.
«Mulle sobiks kõige paremini number kümne positsioon, kuid see on uue peatreeneri otsustada. Ma ei hakka määrama, kus ma mängin. Olen võitleja ning tahan anda meeskonna eest kõik,» jätkas Rooney, kes oma koduklubis Manchester Unitedis on langenud varumängijaks.


description: Lõuna-Ameerika valikgrupis on 2018. aasta jalgpalli MM-valikmängudest mängitud praeguseks 18st kohtumisest 10 ning nii mõnegi koondise jaoks hakkab vaiksel eksimisruum otsa saama.

title: Argentina jalgpallikoondis pani end keerulisse seisu

maintext:
Eesti aja järgi läinud ööl sai ootamatu kaotuse kirja Lionel Messita mänginud Argentina, kes jäi koduplatsil 0:1 alla Paraguayle. Argentina on valiksarjas praegu 5. kohal, kuid lähimad jälitajad hingavad tihedalt kuklasse. Lõuna-Ameerikast pääseb otse MMile neli paremat meeskonda ja viiendana lõpetanud tiimil tuleb pidada play-off’i duell Ookeania kõige edukama võistkonnaga.
Üliolulise võidu sai viimati kirja kahe viimase Copa America võitja Tšiili, kes alistas koduplatsil 2:1 Peruu. Võitjate mõlemad väravad lõi Müncheni Bayerni staar Arturo Vidal.
Tabeliliidriks kerkis kümnenda vooruga Brasiilia. Eelmise MMi võõrustajad alistasid võõrsil tänu Williani ja Gabriel Jesusi väravatele 2:0 Venezuela.
Lisaks lõppesid kaks kohtumist ka viigiga. Boliivia mängis koduplatsil 2:2 Ecuadoriga ning Kolumbia ja Uruguay tegid esimese koduväljakul samuti 2:2 viigi.
Tabeliseis 10. vooru järel:
1. Brasiilia 21 punkti
2. Uruguay 20
3. Ecuador 17
4. Kolumbia 17
5. Argentina 16
6. Paraguay 15
7. Tšiili 14
8. Peruu 8
9. Boliivia 8
10. Venezuela 2